Ahene Nhoma a Edi Kan 3:1-28\nSolomon waree Farao babea (1-3)\nYehowa yii ne ho adi kyerɛɛ Solomon wɔ dae mu (4-15)\nSolomon srɛɛ nyansa (7-9)\nSolomon buu mmaatan baanu ntam atɛn (16-28)\n3 Solomon kɔwaree wɔ Egypt hene Farao fi; ɔwaree Farao babea+ de no baa Dawid Kurow+ mu kosii sɛ osii ɔno ara ne fi+ ne Yehowa fi+ ne Yerusalem fasu+ no nyinaa wiei. 2 Nanso sorɔnsorɔmmea* hɔ ara na na ɔman no bɔ afɔre,+ efisɛ besi saa bere no, na wonnya nsii ofi mmaa Yehowa din.+ 3 Solomon kɔɔ so dɔɔ Yehowa; ɔnantew ne papa Dawid ahyɛde mu. Nanso ɔbɔɔ afɔre na ɔhyew afɔrebɔde daa wɔ sorɔnsorɔmmea hɔ.+ 4 Ɔhene kɔɔ Gibeon kɔbɔɔ afɔre wɔ hɔ efisɛ ɛhɔ ne sorɔnsorɔmmea a na agye din paa.*+ Solomon de mmoa 1,000 na ɛbɔɔ ɔhyew afɔre wɔ afɔremuka no so.+ 5 Bere a Solomon wɔ Gibeon no, Yehowa yii ne ho adi kyerɛɛ no wɔ dae mu anadwo; Onyankopɔn ka kyerɛɛ no sɛ: “Bisa me nea menyɛ mma wo.”+ 6 Ɛnna Solomon kae sɛ: “Woada ɔdɔ kɛse a enni huammɔ adi akyerɛ me papa, w’akoa Dawid; ɔde nokwaredi ne trenee ne koma a edi mu nantew w’anim. Woakɔ so ada ɔdɔ kɛse a enni huammɔ yi adi akyerɛ no abesi nnɛ; woama wanya ɔba ama wabɛtena n’ahengua so.+ 7 Na afei Yehowa me Nyankopɔn, minnyinii* koraa na minni osuahu,*+ nanso woasi w’akoa hene de me asi me papa Dawid ananmu. 8 Wo man a woapaw wɔn+ no yɛ ɔman a wɔn dodow nti, wontumi nkan wɔn na wontumi mmu wɔn ano, na w’akoa na ɔda wɔn ano. 9 Enti ma w’akoa ahobrɛase koma a ɔde behu papa ne bɔne+ na ɔde abu wo man atɛn,+ efisɛ wo man a wɔdɔɔso* yi de, hena na obetumi abu wɔn atɛn?” 10 Nea Solomon bisae no, Yehowa ani gyee ho.+ 11 Ɛnna Onyankopɔn ka kyerɛɛ no sɛ: “Sɛ́ woabisa eyi, na woammisa nkwa tenten,* ahonyade, anaa w’atamfo nkwa,* na woabisa nhumu a wode bebu atɛn nti,+ 12 mɛyɛ w’abisade no ama wo.+ Mɛma wo nyansa ne ntease koma;+ wɔn a wodii w’anim no, obiara nnyaa bi saa da, na w’akyi nso, obiara rento wo.+ 13 Afei ahonyade ne anuonyam a woammisa nso, mede bɛka ho ama wo,+ na ɔhene biara nni hɔ a wo nkwa nna nyinaa* mu no, ɔbɛto wo.+ 14 Na sɛ wonantew m’akwan so di m’ahyɛde ne me mmara nsɛm so sɛnea wo papa Dawid yɛe no+ a, me nso mɛma wo nkwa tenten.”*+ 15 Bere a Solomon ani so tetew no no, ohui sɛ ɛyɛ ɔdae. Ɛnna ɔkɔɔ Yerusalem kogyinaa Yehowa apam adaka no anim, na ɔbɔɔ ɔhyew afɔre ne asomdwoe afɔre,+ na ɔtow pon maa ne nkoa nyinaa. 16 Akyiri yi, tuutuufo mmea baanu bi baa ɔhene nkyɛn begyinaa n’anim. 17 Ɔbea a odi kan no kae sɛ: “Me wura, mepa wo kyɛw, me ne ɔbea yi te ofi baako mu, na mewoe bere a na ɔwɔ fie. 18 Mewoe no, ne nnansa so na ɔbea yi nso woe. Yɛn baanu pɛ na na yɛwɔ hɔ; ná obiara nka yɛn ho wɔ ofie hɔ. 19 Eduu anadwo no, ɔbea yi daa ne ba no so ma owui. 20 Bere a w’afenaa ada a me ba no da me nkyɛn no, ɔsɔree anadwo dasum bɛfaa me ba no de no kɔtoo ne nkyɛn,* na ɔde ne ba a wawu no bɛtoo me nkyɛn. 21 Bere a mesɔree sɛ merema me ba no nufu no, mihui sɛ wawu. Nanso ade kyee a metɔɔ me bo ase hwɛɛ abofra no, mihui sɛ ɛnyɛ ɔno ne me ba a mewoo no no.” 22 Ɛnna ɔbea baako no nso kae sɛ: “Woboa, me ba na ɔte ase no, wo ba ne nea wawu no!” Ɔbea a odi kan no nso kae sɛ: “Woboa, wo ba ne nea wawu no, me ba na ɔte ase no.” Wogyee ho akyinnye wɔ ɔhene anim. 23 Afei ɔhene kae sɛ: “Oyi se, ‘Me ba na ɔte ase yi, wo ba ne nea wawu no!’ na oyi nso se, ‘Woboa, wo ba ne nea wawu no, me ba na ɔte ase no!’” 24 Ɔhene kae sɛ: “Momma me sekan.” Ɛnna wɔde sekan brɛɛ ɔhene. 25 Na ɔhene kae sɛ: “Mompae abofra a ɔte ase no mu abien, na momfa ɔfã mma mmea no baako, na momfa ɔfã a aka nso mma ɔbaako no.” 26 Esiane sɛ ɔbea a ne ba ne abofra a ɔte ase no nyaa ayamhyehye maa ne ba no nti, ɛhɔ ara na ɔpaa ɔhene kyɛw sɛ: “Me wura, mesrɛ wo, momfa abofra a ɔte ase no mma no. Munnkum no!” Ɔbea baako no de, saa bere no nyinaa nea na ɔreka ara ne sɛ: “Ɛbɛbɔ me ne wo nyinaa! Mompae ne mu abien!” 27 Ɛnna ɔhene kae sɛ: “Momfa abofra a ɔte ase no mma ɔbea a odi kan no. Munnkum no. Ɔno ne abofra no maame.” 28 Israel nyinaa tee atɛn a ɔhene abu no, na wosuroo ɔhene,+ efisɛ wohui sɛ Onyankopɔn ama no nyansa a ɔde bu atɛn.+\n^ Nt., “sorɔnsorɔmmea kɛse.”\n^ Anaa “meyɛ abofra.”\n^ Nt., “minnim sɛnea mefi adi na maba mu.”\n^ Ebetumi nso akyerɛ, “wɔn so di yɛ den.” Nt., “wɔn mu yɛ duru.”\n^ Anaa “w’atamfo kra.”\n^ Nt., “wo nna nyinaa.”\n^ Nt., “wo nna aware.”


Bible Mu Nsɛm Yesu Nyan Awufo - Yehowa Adansefo Intanɛt Dwumadibea\nABEAWA a wuhu wɔ ha no adi mfe 12. Yesu kura ne nsam, na ne maame ne ne papa gyina ne nkyɛn. Wunim nea enti a wɔn ani agye saa? Ma yɛnhwɛ.\nAbeawa no papa yɛ onipa titiriw a wɔfrɛ no Yairo. Da koro ne babea yaree, na wɔde no too mpa so. Nanso ne ho antɔ no. Ne yare no mu yɛɛ den. Ɛhaw Yairo ne ne yere kɛse, efisɛ na ɛte sɛ nea wɔn ba no bewu. Ɔyɛ wɔn babea koro pɛ. Enti Yairo kɔhwehwɛɛ Yesu. Na wate anwonwade a Yesu yɛ no ho asɛm.\nBere a Yairo huu Yesu no, na nnipa pii atwa ne ho ahyia. Nanso Yairo faa nnipa dɔm no mu kɔhwee Yesu nan ase. Ɔkae sɛ: ‘Me babea yare paa. Mesrɛ wo, bɛsa no yare ma me.’ Yesu kae sɛ ɔbɛkɔ.\nBere a wɔnam rekɔ no, dɔm no kɔɔ so kyeree no so. Mpofirim ara Yesu gyinae. Obisae sɛ: ‘Hena na ɔde ne nsa kaa me?’ Yesu tee nka sɛ ahoɔden bi afi no mu kɔ, enti na onim sɛ obi de ne nsa aka no. Nanso ɛyɛ hena? Ɛyɛ ɔbea bi a na wayare bɛyɛ mfe 12. Obesoo Yesu atade mu, na ne ho tɔɔ no!\nEyi maa Yairo ani gyei, efisɛ na otumi hu sɛnea ɛyɛ mmerɛw ma Yesu sɛ ɔbɛsa obi yare. Nanso ankyɛ na ɔbɔfo bi bae. Ɔka kyerɛɛ Yairo sɛ: ‘Nhaw Yesu bio. Wo babea no awu.’ Yesu tee eyi na ɔka kyerɛɛ Yairo sɛ: ‘Nni awerɛhow, obenya nkwa.’\nBere a wokoduu Yairo fie no, na nkurɔfo no resu, na wɔredi awerɛhow kɛse. Nanso Yesu kae sɛ: ‘Munnsu. Abofra no nwui. Wada ara kwa.’ Nanso wɔserewee na wodii Yesu ho fɛw, efisɛ na wonim sɛ wawu.\nAfei Yesu de abeawa no papa ne ne maame, ne n’asomafo no baasa kaa ne ho kɔɔ ɔdan a abofra no da mu no mu. Osoo ne nsam kae sɛ: ‘Sɔre!’ Na onyanee, sɛnea wuhu wɔ ha no. Ɔsɔree na ofii ase nantewee! Ɛno nti na ne papa ne ne maame ani agye saa no.\nƐnyɛ oyi ne onipa a odi kan a Yesu nyan no fii awufo mu. Nea odi kan a Bible ka ne ho asɛm ne okunafo bi a ɔte Nain kurom no babarima. Akyiri yi Yesu nyan Lasaro, Maria ne Marta nuabarima no, fii awufo mu. Bere a Yesu bedi tumi sɛ ɔhene a Onyankopɔn de no asi hɔ no, ɔbɛma nnipa pii a wɔawuwu asan aba nkwa mu bio. So eyi nyɛ anigye?\nAbeawa a ɔwɔ mfonini no mu no papa ne hena, na dɛn na ama ɔne ne yere ahaw?\nDɛn na Yairo yɛe bere a ohuu Yesu no?\nDɛn na esii bere a Yesu rekɔ Yairo fie no, na nkra bɛn na Yairo nsa kae wɔ ɔkwan so?\nAdɛn nti na nnipa a wɔwɔ Yairo fie no serew Yesu?\nBere a Yesu de n’asomafo baasa ne abeawa no papa ne ne maame kaa ne ho kɔɔ abeawa no dan mu no, dɛn na Yesu yɛe?\nHena bio na na Yesu anyan no afi awufo mu, na dɛn na eyi kyerɛ?\nKenkan Luka 8:40-56.\nƆkwan bɛn so na Yesu daa ayamhyehye ne ntease adi kyerɛɛ ɔbea a na mogya retu no no, na dɛn na Kristofo mpanyimfo a wɔwɔ hɔ nnɛ betumi asua afi mu? (Luka 8:43, 44, 47, 48; Lev. 15:25-27; Mat. 9:12, 13; Kol. 3:12-14)\nKenkan Luka 7:11-17.\nAdɛn nti na wɔn a wɔahwere wɔn adɔfo wɔ owu mu no betumi anya awerɛkyekye kɛse afi nea Yesu yɛ maa okunafo a ofi Nain no mu? (Luka 7:13; 2 Kor. 1:3, 4; Heb. 4:15)\nKenkan Yohane 11:17-44.\nƆkwan bɛn so na Yesu daa no adi sɛ mfomso nni ho sɛ yebedi awerɛhow bere a yɛn dɔfo bi awu no? (Yoh. 11:33-36, 38; 2 Sam. 18:33; 19:1-4)


Забур 108 CARS - Nnwom 108 ASCB\n1Ao Onyankopɔn, mʼakoma atɔ me yam;\nmede me kra nyinaa bɛto wʼayɛyie dwom.\n2Monyane, sankuo ne bɛnta!\n3Ao Awurade, mɛkamfo wo wɔ aman no mu;\nmɛto wo ho dwom wɔ nnipa no mu.\n4Wʼadɔeɛ so, ɛkorɔn sene ɔsoro;\nwo nokorɛdie duru ewiem.\n5Ao Onyankopɔn, ɛsɛ sɛ wɔma wo so tra ɔsoro,\nna ama wʼanimuonyam aba asase nyinaa so.\n6Fa wo nsa nifa gye yɛn na boa yɛn,\n7Onyankopɔn akasa afiri ne kronkronbea sɛ,\n“Nkonim mu na mɛkyɛ Sekem mu\nna masusu Sukot Bɔnhwa.\n8Gilead yɛ me dea; Manase nso saa ara;\nYuda yɛ mʼahempoma.\n9Moab yɛ me dwaresɛn,\nFilistia so na mebɔ ose.”\n10Hwan na ɔde me bɛkɔ kuropɔn a wɔabɔ ho ban no mu?\n11Ao Onyankopɔn, ɛnyɛ wo na woapo yɛn?\nWo ne yɛn nsraadɔm renkɔ ɔsa bio anaa?\n12Boa yɛn tia ɔtamfoɔ no,\n13Onyankopɔn wɔ yɛn afa yi, yɛbɛdi nkonim,\nASCB : Nnwom 108


Lamentations 3 NIV – Kwadwom 3 ASCB | Biblica\nLamentations 3 NIV – Kwadwom 3 ASCB\n1Mene ɔbarima a mahunu amane\nwɔ nʼabufuo abaa ano.\n2Wapam me afiri ne ho ama manante\nmpɛn bebree, ɛda mu nyinaa.\n4Wama me wedeɛ ne me nam anyini\n5Waka me ahyɛ mu,\nɔde nwononwono ne ahokyere atwa me ho ahyia.\n6Wama matena esum mu\nsɛ wɔn a wɔawuwu dada no.\n7Wato ɔfasuo atwa me ho ahyia enti mentumi nnwane;\nwagu me nkɔnsɔnkɔnsɔn ama matɔ baha.\n8Mpo sɛ mefrɛ anaasɛ mebɔ mpaeɛ srɛ mmoa a\nɔsi me mpaeɛbɔ ano.\n9Ɔde abotan asi me ɛkwan;\nte sɛ gyata a watɛ,\n11ɔtwee me firi ɛkwan no mu dwerɛɛ me\nna ɔgyaa me a menni mmoa biara.\n12Ɔkuntunuu ne tadua mu\n13Ɔde bɛmma a ɛfiri ne kotokuo mu\nhwiree mʼakoma mu.\n14Meyɛɛ asredeɛ maa me nkurɔfoɔ nyinaa;\nde di me ho fɛ ɛda mu nyinaa.\n15Ɔde nhahan nwononwono ahyɛ me ma.\n16Ɔde aboseaa abubu me se;\nna watiatia me so wɔ mfuturo mu.\n17Wɔama asomdwoeɛ abɔ me;\nna mewerɛ afiri yiedie.\n18Enti mese, “Mʼanimuonyam asa,\ndeɛ mede mʼani too so Awurade mu no nyinaa.”\n19Mekae mʼamanehunu wɔ mʼakyinkyini mu,\nnwononwono ne bɔnwoma mu.\nna me kra aboto wɔ me mu.\n21Nanso, mekae yei\nne saa enti, mewɔ anidasoɔ.\n22Awurade dɔ kɛseɛ enti yɛnnsɛeɛ.\nNʼayamhyehyeɛ nni hwammɔ.\n23Ɛyɛ foforɔ anɔpa biara;\nwo nokorɛdie yɛ kɛseɛ.\n24Meka kyerɛ me ho sɛ,\n25Awurade yɛ ma wɔn a wɔn anidasoɔ wɔ ne mu,\nonipa a ɔhwehwɛ noɔ no;\n26Ɛyɛ sɛ wɔyɛ komm\nde twɛn Awurade nkwagyeɛ.\n27Ɛyɛ ma ɔbarima sɛ ɔsoa kɔnnua no\nwɔ ne mmeranteɛ ɛberɛ mu.\nɛfiri sɛ Awurade de ato no so.\n29Ma ɔmfa nʼanim nsie wɔ mfuturo mu,\nebia anidasoɔ wɔ hɔ.\n30Ma ɔmfa nʼafono mma deɛ ɔpɛɛ sɛ ɔbɔ no\nna ɔnhyɛ no aniwuo.\n31Na Awurade nto nnipa ntwene koraa.\n32Ɛwom, ɔde awerɛhoɔ ba deɛ, nanso ɔbɛnya ayamhyehyeɛ.\nNe dɔ kɛseɛ no to rentwa da.\n33Ɔfiri amemenemfe mu de amanehunu\nanaa awerɛhoɔ brɛ nnipa mma.\n34Sɛ wɔde wɔn nan dwerɛ\nnneduafoɔ a wɔwɔ asase no so a,\n35sɛ wɔtiatia obi ahofadie so\n36anaa sɛ wɔbu obi ntɛnkyea a,\nAwurade nhunu saa nneɛma yi anaa?\n37Hwan na ɔbɛtumi aka na wama aba mu\nwɔ ɛberɛ a ɛnyɛ Awurade na ɔhyɛeɛ?\nna musuo ne nnepa firi anaa?\n39Adɛn enti na ɛsɛ sɛ ɔteasefoɔ nwiinwii\nɛberɛ a wɔatwe nʼaso wɔ ne bɔne ho?\nna yɛnsane nkɔ Awurade nkyɛn.\n41Momma yɛmma yɛn akoma ne yɛn nsa so,\nnkyerɛ Onyankopɔn wɔ ɔsoro, na yɛnka sɛ:\n42“Yɛayɛ bɔne, na yɛate atua\nna woamfa ankyɛ.\n43“Wode abufuo akata wo ho ataa yɛn;\nna wakunkum a woannya ahummɔborɔ.\nenti mpaeɛbɔ biara nnuru wo nkyɛn.\n45Woayɛ yɛn atantanneɛ ne wira\n46“Yɛn atamfoɔ nyinaa abae wɔn anom tɛtrɛɛ\n47Yɛabrɛ ne ahunahuna ne akukuruhweaseɛ,\nmmubuiɛ ne ɔsɛeɛ.”\n48Me nisuo sene sɛ asutene\nɛfiri sɛ wɔasɛe me nkurɔfoɔ.\n49Me nisuo bɛsene ara,\n50kɔsi sɛ Awurade bɛhwɛ\nafiri ɔsoro, na wahu.\n51Deɛ mehunu no ma me kra werɛ ho\nme kuropɔn no mu mmaa nyinaa enti.\n52Mʼatamfoɔ a menyɛɛ wɔn hwee\n53Wɔpɛɛ sɛ wɔtwa me nkwa so\nna wɔsi me aboɔ wɔ amena mu;\n54nsuo bu faa me tiri so,\nna ɛyɛɛ me sɛdeɛ wɔrewie me.\n55Mebɔɔ wo din, Ao Awurade\nfiri amena no ase tɔnn.\n56Wotee me sufrɛ: “Nsi wʼaso\nwɔ me gyeɛ sufrɛ ho.”\n57Wotwe bɛnee me ɛberɛ a mefrɛɛ woɔ no,\nna wokaa sɛ, “Nsuro.”\n58Ao Awurade, wodii mʼasɛm maa me;\nna wogyee me nkwa.\n59Woahunu bɔne a wɔayɛ me, Ao Awurade.\n60Woahunu wɔn aweretɔ no mu den,\nwɔn pɔ a wɔbɔ tia me no nyinaa.\n61Ao Awurade, woate wɔn sopa,\nwɔn pɔ a wɔbɔ tia me no nyinaa,\n62deɛ mʼatamfoɔ ka no sɛ asomusɛm na wɔka no brɛoo\n63Hwɛ wɔn! Sɛ wɔgyinagyina hɔ anaa sɛ wɔtete hɔ,\n64Fa deɛ ɛfata tua wɔn so ka, Ao Awurade,\ndeɛ wɔn nsa ayɛ enti.\n65Pirim wɔn akoma,\n66Fa abufuo taa wɔn, na sɛe wɔn\nfiri Awurade sorosoro ase.\nASCB : Kwadwom 3


Yɛne Onyankopɔn Bom Yɛ Adwuma a, Yɛn Ani Gye | Adesua\nKENKAN WƆ Afrikaans Aukan Baoule Bassa (Cameroon) Bislama Boulou Cakchiquel (Central) Cambodian Chitonga Chol Cibemba Cinyanja Dangme Drehu Efik English Ewe Fon French Ga Garifuna Greenlandic Hausa Hmong (White) Iban Igbo Isoko Italian Kabiye Karen (S'gaw) Kazakh Kikaonde Kikongo Kiluba Kimbundu Kisi Kongo Krio Kwangali Kwanyama Laotian Lingala Lunda Luvale Maltese Mam Mambwe-Lungu Mauritian Creole Mazatec (Huautla) Mende Mixe Mizo Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndonga Ngabere Ngangela Nyaneka Nzema Otetela Pidgin (Cameroon) Portuguese Quechua (Ancash) Quechua (Ayacucho) Quechua (Cuzco) Quichua (Imbabura) Saramaccan Sepedi Sesotho (Lesotho) Seychelles Creole Silozi Spanish Swahili (Congo) Swati Tahitian Tiv Tlapanec Tojolabal Totonac Tshiluba Tsonga Tswana Twi Umbundu Urhobo Uruund Venda Wallisian Wayuunaiki Welsh Xhosa Yoruba Zulu\n“Bere a yɛne no bom yɛ adwuma yi, yɛsrɛ mo bio sɛ munnnye Onyankopɔn adom no mmma n’atirimpɔw nnyɛ kwa.”—2 KORINTOFO 6:1.\nNNWOM: 75, 74\nADƐN NTI NA YEBETUMI AKA SƐ ASƐNKA ADWUMA NO . . .\nma yɛn ani gye?\nma yɛbɛn Onyankopɔn ne afoforo kɛse?\nbɔ yɛn ho ban?\n1. Ɛwom sɛ Yehowa ne Opumpuni no de, nanso dɛn na ɔma afoforo yɛ?\nYEHOWA ne Opumpuni no. Ɔno na ɔbɔɔ nneɛma nyinaa, na ne nyansa ne ne tumi nni ano. Bere a ɔboaa Hiob ma ɔtee saa asɛm yi ase no, Hiob kae sɛ: “Mahu sɛ wutumi ade nyinaa yɛ, na biribiara nsõ wo yɛ.” (Hiob 42:2) Yehowa betumi ayɛ biribiara a ɔpɛ sɛ ɔyɛ a ɔrenhia obiara mmoa. Nanso ɔdɔ a ɔwɔ nti, ɔma afoforo ne no bom yɛ adwuma ma n’atirimpɔw ba mu.\n2. Adwuma titiriw bɛn na Yehowa maa Yesu yɛe?\n2 Onyankopɔn dii kan bɔɔ ne Ba, Yesu, ansa na ɔrebɔ obiara ne biribi foforo biara. Afei, Yehowa maa ne Ba no boaa no ma ɔbɔɔ nneɛma a aka nyinaa. (Yohane 1:1-3, 18) Ɔsomafo Paulo kaa Yesu ho asɛm sɛ: “No so na wɔnam bɔɔ nneɛma a aka nyinaa wɔ soro ne asase so, nhengua, mpanyinni, nniso, tumidi, nea wohu ne nea wonhu. Nneɛma a aka nyinaa wɔnam no so na ɛbɔe, na wɔbɔ maa no.” (Kolosefo 1:15-17) Enti Yehowa de adwuma titiriw bi maa ne ba no, ɛnna ɔsan kaa ho asɛm kyerɛɛ afoforo. Hwɛ sɛnea odii ne ba no ni!\n3. Adwuma bɛn na Yehowa maa Adam yɛe, na adɛn ntia?\n3 Yehowa maa nnipa nso ne no boom yɛɛ adwuma. Ɛho nhwɛso ni. Ɔmaa Adam totoo mmoa din. (Genesis 2:19, 20) Wo de, hwɛ sɛnea ɛbɛyɛ sɛ Adam ani gyee saa adwuma yi ho! Ɔtɔɔ ne bo ase hwɛɛ sɛnea mmoa no te ne sɛnea wɔyɛ wɔn ade, na afei ɔtoo wɔn mu biara din. Ná anka Yehowa ankasa betumi atoto mmoa no nyinaa din, efisɛ ɔno na ɔbɔɔ wɔn. Nanso ɔmaa Adam totoo wɔn din de kyerɛe sɛ ɔdɔ no paa. Onyankopɔn san maa Adam adwuma sɛ ɔmma asase nyinaa nyɛ paradise. (Genesis 1:27, 28) Nanso akyiri yi Adam yɛɛ n’adwene sɛ ɔne Onyankopɔn renyɛ adwuma bio, na ɛde amanehunu kɛse brɛɛ ɔne n’asefo nyinaa.—Genesis 3:17-19, 23.\n4. Adwuma bɛn na Onyankopɔn ne afoforo yɛ maa n’atirimpɔw baa mu?\n4 Akyiri yi, Onyankopɔn maa nnipa foforo ne no yɛɛ adwuma. Ɔmaa Noa yɛɛ adaka, na ɛma ɔne n’abusua nyaa nkwa wɔ Nsuyiri no mu. Ɔmaa Mose gyee Israel man no fii Egypt. Ɔmaa Yosua dii Israelfo no anim kɔɔ Bɔhyɛ Asase no so. Ɔmaa Solomon sii asɔrefie wɔ Yerusalem. Ɛnna ɔmaa Maria woo Yesu. Saa anokwafo yi nyinaa ne afoforo pii ne Yehowa yɛɛ adwuma maa n’atirimpɔw baa mu.\n5. Adwuma bɛn na yebetumi ayɛ bi, na ɛho hia sɛ Yehowa ma yɛyɛ saa adwuma no bi anaa? (Hwɛ mfonini a ɛwɔ adesua yi mfiase no.)\n5 Ɛnnɛ, Yehowa ka kyerɛ yɛn sɛ yɛnyɛ nea yebetumi biara mfa mmoa n’Ahenni no. Nneɛma pii wɔ hɔ a yebetumi ayɛ de asom Onyankopɔn. Ɛwom sɛ ɛsono nea obiara betumi ayɛ de asom no de, nanso ɛsɛ sɛ yɛn nyinaa ka Ahenni no ho asɛmpa no. Anka Yehowa ankasa betumi aka asɛmpa no. Anka obetumi akasa afi soro akyerɛ nnipa a wɔwɔ asase so. Yesu kae sɛ Yehowa betumi ama abo mpo aka N’Ahenni no so Hene ho asɛm akyerɛ nkurɔfo. (Luka 19:37-40) Nanso Yehowa ama yɛn kwan sɛ yɛmmɛyɛ ne “mfɛfo adwumayɛfo.” (1 Korintofo 3:9) Ɔsomafo Paulo kae sɛ: “Bere a yɛne no bom yɛ adwuma yi, yɛsrɛ mo bio sɛ munnnye Onyankopɔn adom no mmma n’atirimpɔw nnyɛ kwa.” (2 Korintofo 6:1) Ɛyɛ anuonyamhyɛ paa sɛ Onyankopɔn aka sɛ yɛne no mmɛyɛ adwuma. Momma yɛnhwɛ nea enti a sɛ yɛyɛ saa a, ɛbɛma yɛn ani agye paa.\nYƐNE ONYANKOPƆN YƐ ADWUMA A, ƐMA YƐN ANI GYE\n6. Onyankopɔn Abakan no tee nka dɛn bere a na ɔne n’Agya reyɛ adwuma no?\n6 Efi tete besi nnɛ, Onyankopɔn asomfo ne no ayɛ adwuma ma wɔn ani agye. Ansa na Onyankopɔn Abakan no reba asase so no, ɔkae sɛ: “Yehowa na ɔbɔɔ me de fii ne kwan ase . . . Ná mewɔ ne nkyɛn sɛ odwumayɛni a ne ho akokwaw, ná meyɛ obi a ɔpɛ m’asɛm yiye daa nyinaa, na m’ani gyee n’anim daa.” (Mmebusɛm 8:22, 30) Bere a na Yesu ne n’Agya reyɛ adwuma no, n’ani gyei, efisɛ ɔyɛɛ nneɛma pii, na na onim sɛ Yehowa dɔ no. Na yɛn nso ɛ?\nAdwuma bɛn na ɛma akomatɔyam kɛse sen sɛ yɛbɛkyerɛkyerɛ obi nokware no? (Hwɛ nkyekyɛm 7)\n7. Adɛn nti na asɛnka adwuma no ma yɛn ani gye?\n7 Yesu kae sɛ yɛyɛ nkurɔfo papa a, yɛn ani gye, na saa ara na nkurɔfo yɛ yɛn papa a, yɛn nso yɛn ani gye. (Asomafo Nnwuma 20:35) Bere a yehuu nokware no, yɛn ani gyei. Adɛn nti na sɛ yɛka nokware no ho asɛm kyerɛ afoforo a, yɛn nso yɛn ani gye? Efisɛ sɛ wɔte nea Bible kyerɛkyerɛ no ase na wofi ase ne Onyankopɔn nya abusuabɔ a, yehu sɛ wɔn ani agye paa. Sɛ yehu sɛ wɔasesa wɔn adwene ne wɔn abrabɔ a, yɛn ani gye yiye. Asɛnka adwuma no ne adwuma a ɛsen biara a ɛma yenya akomatɔyam. Ebetumi ama wɔn a wɔba bɛyɛ Onyankopɔn nnamfo no anya daa nkwa.—2 Korintofo 5:20.\n8. Dɛn na nkurɔfo aka afa anigye a sɛ wɔne Yehowa bom yɛ adwuma a wonya ho?\n8 Sɛ yɛboa afoforo ma wosua Onyankopɔn ho ade a, yenim sɛ yɛreyɛ nea ɛsɔ Yehowa ani, na n’ani sɔ mmɔden a yɛrebɔ sɛ yɛbɛsom no no nso. Eyi nso ma yɛn ani gye. (Kenkan 1 Korintofo 15:58.) Marco a ɔte Italy ka sɛ: “M’ani gye paa sɛ mereyɛ nea metumi biara de asom Yehowa, na mmom ɛnyɛ sɛ meresom obi a ne werɛ betumi afi nea mayɛ ntɛm ara.” Franco a ɔno nso resom wɔ Italy no ka sɛ: “Yehowa nam n’Asɛm ne honhom fam aduan a ɔde ma yɛn no so kae yɛn da biara sɛ ɔdɔ yɛn. Ɛwom sɛ yɛn ani so de ebia yenhu ade titiriw biara a yɛyɛ ma no, nanso ɔno de ohu sɛ mfaso wɔ biribiara a yɛyɛ ma no no so. Eyi nti na Onyankopɔn a me ne no reyɛ adwuma no ma m’ani gye, na ɛma minya akomatɔyam wɔ m’asetena mu.”\nYƐNE ONYANKOPƆN YƐ ADWUMA A, ƐMA YƐBƐN ƆNE AFOFORO\n9. Abusuabɔ bɛn na na ɛwɔ Yehowa ne Yesu ntam, na dɛn ntia?\n9 Sɛ yɛne nnipa a yɛdɔ wɔn bom yɛ adwuma a, ɛma yɛbɛn wɔn. Yehu wɔn suban yiye. Yehu botae a esisi wɔn ani so ne nea wɔreyɛ de adu ho. Ɛbɛyɛ sɛ Yesu ne Yehowa boom yɛɛ adwuma mfe ɔpepepem pii. Ɔdɔ ne tema a wɔwɔ ma wɔn ho mu bɛyɛɛ den paa ma na biribiara rentumi ntetew wɔn ntam. Yesu kaa sɛnea wɔn abusuabɔ no mu yɛ den ho asɛm sɛ: “Me ne Agya no yɛ biako.” (Yohane 10:30) Ná biakoyɛ wɔ wɔn ntam ankasa, na wɔde koroyɛ boom yɛɛ adwuma.\nAsɛnka adwuma no hyɛ yɛn gyidi den efisɛ ɛma yɛkae Onyankopɔn bɔhyɛ ahorow ne ne mmara\n10. Adɛn nti na asɛnka adwuma no ma yɛbɛn Onyankopɔn ne afoforo kɛse?\n10 Yesu srɛɛ Yehowa sɛ ɔmmɔ n’asuafo no ho ban. Dɛn ntia? Yesu bɔɔ mpae sɛ: “Na wɔayɛ biako sɛnea yɛn nso yɛyɛ biako no.” (Yohane 17:11) Sɛ yɛde Onyankopɔn asɛm bɔ yɛn bra na yɛyɛ asɛnka adwuma no a, yehu Onyankopɔn suban a ɛyɛ fɛ no yiye. Yehu nea enti a nyansa wom sɛ yɛde yɛn ho bɛto no so na yɛadi n’akwankyerɛ akyi. Sɛ yɛbɛn Onyankopɔn a, ɔno nso bɛbɛn yɛn. (Kenkan Yakobo 4:8.) Ɛma yɛbɛn yɛn nuanom mmarima ne mmea nso efisɛ yɛne wɔn nyinaa wɔ botae koro, yɛne wɔn nyinaa wɔ anigye koro, na yɛne wɔn nyinaa hyia ɔhaw ahorow nso. Yɛne wɔn bom yɛ adwuma, yɛne wɔn bom gye yɛn ani, na yɛne wɔn bom gyina ɔhaw ano. Octavia a ɔte Britain ka sɛ: “Adwuma a me ne Yehowa reyɛ no ama mabɛn afoforo kɛse.” Onuawa no ka sɛ nea ama aba saa ne sɛ, seesei nnipa a ɔfa wɔn nnamfo no yɛ wɔn a ɔne wɔn wɔ “botae koro na ɔne wɔn nam ɔkwan koro so.” Ɛda adi sɛ saa ara na yɛn nso yɛte nka. Sɛ yehu mmɔden a yɛn nuanom rebɔ sɛ wɔbɛyɛ nea ɛsɔ Yehowa ani a, ɛma yɛbɛn wɔn kɛse.\n11. Adɛn nti na yɛbɛbɛn Yehowa ne yɛn nuanom kɛse wɔ wiase foforo no mu?\n11 Seesei ɔdɔ a yɛwɔ ma Onyankopɔn ne yɛn nuanom mu yɛ den, nanso emu bɛyɛ den paa wɔ wiase foforo no mu. Wo de, hwɛ adwuma a ɛyɛ anigye a yɛbɛyɛ daakye! Yebehyia wɔn a wɔasɔre afi awufo mu no na yɛakyerɛkyerɛ wɔn Yehowa ho ade. Yɛbɛsan nso asiesie asase ma adan paradise. Ɛbɛyɛ anigye kɛse sɛ yɛbɛbom ayɛ adwuma na nkakrankakra yɛabɛyɛ pɛ wɔ Kristo nniso ase. Nnipa nyinaa bɛbɛn wɔn ho wɔn ho ne Yehowa kɛse, na Yehowa bɛma ‘ateasefo nyinaa anya nea wɔpɛ.’—Dwom 145:16.\nYƐNE ONYANKOPƆN YƐ ADWUMA A, ƐBƆ YƐN HO BAN\n12. Ɔkwan bɛn so na asɛnka adwuma no bɔ yɛn ho ban?\n12 Ɛho hia sɛ yɛbɔ abusuabɔ a yɛne Yehowa wɔ no ho ban. Yɛte Satan wiase mu na yɛnyɛ pɛ, enti ɛnyɛ den sɛ yebefi ase adwene te sɛ wiase no na yɛayɛ yɛn ade te sɛ wɔn. Ɛte sɛ nea yɛreguare asubɔnten bi mu na nsu no retwe yɛn kɔ baabi a yɛmpɛ. Enti ɛsɛ sɛ yɛde yɛn ahoɔden nyinaa guare kɔ baabi a yɛpɛ sɛ yɛkɔ no. Saa ara na ɛsɛ sɛ yɛyere yɛn ho na Satan wiase no antwetwe yɛn. Ɛnde, ɔkwan bɛn so na asɛnka adwuma no bɔ yɛn ho ban? Sɛ yɛka Yehowa ne Bible mu asɛm kyerɛ afoforo a, yɛde yɛn adwene si nneɛma a ɛho hia na ɛyɛ papa so, na ɛmma yɛmfa yɛn adwene nsi nneɛma a ɛbɛma yɛn gyidi ayɛ mmerɛw so. (Filipifo 4:8) Asɛnka adwuma no hyɛ yɛn gyidi den efisɛ ɛma yɛkae Onyankopɔn bɔhyɛ ahorow ne ne mmara. Ɛsan ma yɛkɔ so nya suban a ɛbɛma yɛatumi abɔ yɛn ho ban afi Satan ne ne wiase no ho.—Kenkan Efesofo 6:14-17.\nSɛ yɛyere yɛn ho yɛ Yehowa adwuma a, yennya bere nnwinnwen yɛn haw ho pii\n13. Ɔdansefo bi a ɔwɔ Australia te nka dɛn wɔ asɛnka adwuma no ho?\n13 Sɛ yɛyere yɛn ho ka asɛmpa no, yɛsua ade, na yɛyɛ nneɛma ma afoforo wɔ asafo no mu a, ɛbɔ yɛn ho ban, efisɛ ɛmma yennya bere nnwinnwen yɛn haw ho pii. Joel a ɔte Australia ka sɛ: “Asɛnka adwuma no boa ma mihu nea ɛrekɔ so wɔ wiase. Ɛma mihu nsɛnnennen a nkurɔfo refa mu ne mfaso a manya esiane sɛ mede Bible mu asɛm rebɔ me bra nti. Asɛnka adwuma no boa ma mebrɛ me ho ase; ɛma mitumi nya Yehowa ne me nuanom mu ahotoso.”\n14. Adɛn nti na asɛnka adwuma a yɛkɔ so yɛ no ma yehu sɛ Onyankopɔn honhom ka yɛn ho?\n14 Asɛnka adwuma no ma yenya ahotoso kɛse nso sɛ Onyankopɔn honhom ka yɛn ho. Mfatoho bi ni: Fa no sɛ w’adwuma ne sɛ wokyekyɛ paanoo ma nnipa a wɔte wo mpɔtam. Wontua wo ka wɔ adwuma a woyɛ no ho, na wo ara na wutua ɛka biara a wobɔ. Afei nso, nnipa dodow no ara mpɛ paanoo a wokyekyɛ no, na eyi nti ebinom mpo tan wo. Wobɛkɔ so ayɛ adwuma a ɛte saa akosi bere bɛn? Ɛrenkyɛ koraa w’abam bebu na ebia wubegyae saa adwuma no. Ɛwom sɛ asɛnka adwuma no gye yɛn bere, yɛbɔ ho ka, na ɛma nkurɔfo serew yɛn anaa wɔn bo fuw yɛn de, nanso yɛn mu pii akɔ so ayɛ asɛnka adwuma no mfe bebree. Eyi ma yehu sɛ Onyankopɔn honhom reboa yɛn.\nYƐNE ONYANKOPƆN YƐ ADWUMA A, ƐKYERƐ SƐ YƐDƆ ƆNE AFOFORO\n15. Asɛmpaka adwuma no fa Onyankopɔn atirimpɔw a ɔwɔ ma adesamma no ho dɛn?\n15 Asɛnka adwuma no fa Yehowa atirimpɔw a ɔwɔ ma adesamma no ho dɛn? Onyankopɔn atirimpɔw ne sɛ nnipa bɛtena ase daa, na bere a Adam yɛɛ bɔne no, n’atirimpɔw no ansesa. (Yesaia 55:11) Onyankopɔn yɛe sɛ ɔbɛma wɔagye yɛn afi bɔne ne owu mu. Ɔkwan bɛn so? Yesu baa asase so de ne nkwa bɛbɔɔ afɔre. Nanso ɛsɛ sɛ nnipa tie Onyankopɔn asɛm ansa na wɔanya Yesu afɔrebɔ no so mfaso. Enti Yesu kaa nea Onyankopɔn pɛ sɛ nnipa yɛ kyerɛɛ wɔn, na ɔka kyerɛɛ n’asuafo sɛ wɔn nso nyɛ saa ara. Sɛ ɛnnɛ yɛka asɛmpa no na yɛboa afoforo ma wɔbɛyɛ Onyankopɔn nnamfo a, na yɛne no abom reyɛ adwuma agye nnipa afi bɔne ne owu mu.\n16. Asɛnka adwuma no fa Onyankopɔn ahyɛde kɛse no ho dɛn?\n16 Sɛ yɛboa afoforo ma wohu ɔkwan a ɛkɔ daa nkwa mu no a, yɛda no adi sɛ yɛdɔ wɔne Yehowa. Yehowa ‘pɛ sɛ ogye nnipa ahorow nyinaa ma wobenya nokware no ho nimdeɛ a edi mũ.’ (1 Timoteo 2:4) Bere a Farisini bi bisaa Yesu sɛ Onyankopɔn ahyɛde no mu nea ɛwɔ he na ɛyɛ kɛse no, Yesu kae sɛ: “‘Fa wo koma nyinaa ne wo kra nyinaa ne w’adwene nyinaa dɔ Yehowa wo Nyankopɔn.’ Eyi ne ahyɛde a ɛyɛ kɛse sen ne nyinaa ne nea edi kan. Nea ɛto so abien a ɛte sɛ ɛno ne sɛ, ‘Dɔ wo yɔnko sɛ wo ho.’” (Mateo 22:37-39) Sɛ yɛka asɛmpa no a, na yɛredi saa ahyɛde yi so.—Kenkan Asomafo Nnwuma 10:42.\n17. Wote nka dɛn wɔ hokwan a woanya de reka asɛmpa no ho?\n17 Hwɛ nhyira ara a yɛanya! Yehowa ama yɛn adwuma a ɛma yɛn ani gye, ɛma yɛbɛn ɔne yɛn nuanom, na ɛbɔ abusuabɔ a yɛne no wɔ ho ban. Ɛsan ma Onyankopɔn ne afoforo hu sɛ yɛdɔ wɔn. Yehowa wɔ asomfo ɔpepem pii wɔ wiase nyinaa, na ɛsono sɛnea wɔn mu biara asetena mu nsɛm te. Nanso, sɛ́ ebia yɛyɛ mmofra anaa mpanyin, adefo anaa ahiafo, yɛwɔ ahoɔden anaa yenni bi no, yɛyɛ nea yebetumi biara ka yɛn gyidi ho asɛm kyerɛ afoforo. Yɛte nka te sɛ Chantel a ofi France no. Ɔka sɛ: “Nea ɔwɔ tumi sen obiara wɔ ɔsoro ne asase so, nneɛma nyinaa Bɔfo no, anigye Nyankopɔn no ka kyerɛ me sɛ: ‘Kɔ! Kasa! Kasa ma me, ka nea ɛwɔ wo komam. Mede m’ahoɔden, m’Asɛm Bible, ɔsoro abɔfo, wo mfɛfo asomfo a wɔwɔ asase so, ntetee a worenya, ne akwankyerɛ pɔtee rema wo bere a ɛfata mu.’ Hwɛ hokwan kɛse ara a yɛanya sɛ yɛbɛyɛ nea Yehowa pɛ na yɛne yɛn Nyankopɔn abom ayɛ adwuma!”\nSɛ yɛka asɛmpa no kyerɛ afoforo na yɛboa wɔn ma wɔbɛyɛ Onyankopɔn nnamfo sɛnea ɛbɛyɛ a wobetumi atena ase daa a, na yɛne Onyankopɔn abom reyɛ adwuma. Ɛwom sɛ Onyankopɔn ankasa betumi ayɛ saa adwuma yi de, nanso ɔdɔ na ɛma ɔne afoforo bom yɛ adwuma ma n’atirimpɔw ba mu. Saa adwuma yi ma yɛn ani gye, ɛbɔ yɛn ho ban, na ɛma yɛbɛn Yehowa ne yɛn ho yɛn ho kɛse


1 Mose 41 ASCB – 创世记 41 CCB | Biblica\n1 Mose 41 ASCB – 创世记 41 CCB\nYosef Kyerɛ Farao Daeɛ Ase\n1Mfeɛ mmienu akyiri no, Farao soo daeɛ bi. Na ɔgyina Asubɔnten Nil ho. 2Ɔhunuu wɔ daeɛ no mu sɛ, anantwie nson a wɔadodɔre sradeɛ, na wɔn ho tua wɔn firii asubɔnten no mu baeɛ bɛwee ɛserɛ a na ɛwɔ hɔ. 3Anantwie akɛseɛ nson no akyiri no, anantwie nson foforɔ a wɔafonfɔn ayeyɛ kanyakanya firii Asubɔnten Nil mu ba bɛgyinaa anantwie a wɔadodɔ sradeɛ no ho wɔ asuo no konkɔn so. 4Anantwie nson a wɔafonfɔn ayeyɛ kanyakanya no memenee anantwie nson a wɔadodɔre sradeɛ no! Saa ɛberɛ no ara mu na Farao bɔɔ pitiri nyaneeɛ!\n5Yei akyiri, nna faa Farao bio ma ɔsane soo daeɛ foforɔ. Ɔhunuu wɔ daeɛ no mu sɛ, ɛmo asiaka nson a ɛwɔ ahoɔden na ɛyɛ fɛ aso wɔ ɛmo nan baako so. 6Akyiri no prɛko pɛ, siaka nson bi soo wɔ nan no ho. Apueeɛ mframa bɔɔ no ma ɛtwintwamee. 7Ɛmo ntweantweaa no memenee ɛmo a ɛwɔ ahoɔden na ɛyɛ fɛ no. Farao sane nyanee bio, hunuu sɛ, sɛɛ na nneɛma a ɔhunuiɛ no nyinaa yɛ daeɛ.\n8Adeɛ kyeeɛ no, nʼadwenem yɛɛ no basaa. Enti, Farao soma ma wɔkɔfrɛɛ nkonyaayifoɔ ne anyansafoɔ a wɔwɔ Misraim asase so nyinaa baa ne fie. Farao kaa daeɛ a ɔsoeɛ no nyinaa kyerɛɛ wɔn, nanso wɔn mu biara antumi ankyerɛ aseɛ.\n9Ɛhɔ na Farao nsãhyɛfoɔ panin no ka kyerɛɛ Farao sɛ, “Ɛnnɛ na saa asɛm yi ama makae me mfomsoɔ bi a mayɛ. 10Mmerɛ bi a atwam no, wo Farao bo fuu wʼasomfoɔ yie. Ɛnam so maa wode me ne wo burodotofoɔ panin kɔtoo afiase wɔ dabehene fie. 11Yɛn baanu nyinaa soo daeɛ anadwo korɔ no ara a na ɛsono sɛdeɛ yɛn mu biara daeɛ no si teɛ. 12Saa ɛberɛ no, na Hebrini aberantewaa bi a na ɔyɛ dabehene Potifar ɔsomfoɔ ka yɛn ho wɔ afiase hɔ. Yɛkaa yɛn daeɛ a yɛsosoeɛ no kyerɛɛ no no, ɔkyerɛɛ yɛn mu biara daeɛ ase, kyerɛɛ no pɛpɛɛpɛ. 13Na sɛdeɛ ɔsi fa kyerɛɛ yɛn daeɛ no ase no baa mu saa pɛpɛɛpɛ. Mesane kɔdii me dibea, ɛnna burodotofoɔ panin no, wɔsɛn no.”\n14Amonom hɔ ara, Farao soma ma wɔkɔyii Yosef firii afiase hɔ baeɛ. Ɔfiri afiase hɔ baeɛ no, ɔyii nʼabɔgyesɛ, sesaa nʼatadeɛ, baa Farao anim.\n15Farao ka kyerɛɛ Yosef sɛ, “Maso daeɛ bi a obiara ntumi nkyerɛ aseɛ. Nanso, mate sɛ wo deɛ, sɛ obi ka ne daeɛ kyerɛ wo a, wotumi kyerɛ aseɛ. Ɛno enti na masoma abɛfrɛ wo yi.”\n16Yosef buaa Farao sɛ, “Me ara merentumi mfiri me tumi mu nkyerɛ daeɛ no ase. Onyankopɔn na ɔbɛkyerɛ wo daeɛ no ase.”\n17Afei, Farao ka kyerɛɛ Yosef sɛ, “Me daeɛ no mu, na megyina Asubɔnten Nil konkɔn so. 18Mehunuu wɔ daeɛ no mu sɛ, anantwie nson a wɔadodɔre sradeɛ, na wɔn ho tua wɔn firii asubɔnten no mu baeɛ bɛnantee wira no mu, hyɛɛ aseɛ wee serɛ. 19Anantwie akɛseɛ nson no akyiri no, anantwie nson foforɔ a wɔafonfɔn ayeyɛ kanyakanya firii Asubɔnten Nil mu ba bɛgyinaa anantwie a wɔadodɔ sradeɛ no ho wɔ asuo no konkɔn so. Ɛfiri sɛ wɔwoo me, menhunuu anantwie a wɔn ho yɛ tan saa da wɔ Misraim asase yi so. 20Anantwie nson a wɔafonfɔn ayeyɛ kanyakanya no memenee anantwie nson a wɔadodɔre sradeɛ na wɔn ho tua wɔn a wɔdii ɛkan baeɛ no! 21Nanso wɔmemenee wɔn nyinaa akyiri no, na sɛdeɛ wɔte ara na wɔte, ɛfiri sɛ, na wɔn ho da so yɛ tan kanyakanya no ara. Saa ɛberɛ no ara mu na mebɔɔ pitiri nyaneeɛ.\n22“Mesane soo daeɛ bio hunuu sɛ, ɛmo siaka nson a ɛyɛ fɛ na ɛwɔ ahoɔden sɛ aso wɔ ɛmo nan baako so. 23Yeinom akyiri no, ɛmo asiaka nson bi a apueeɛ mframa abɔ no, ama akusa, ayeyɛ ntweantweaa soo wɔ ɛmo nan no so. 24Ɛmo ntweantweaa no memenee ɛmo nson a ɛyɛ fɛ na ɛwɔ ahoɔden no. Mekaa me daeɛ no nyinaa kyerɛɛ nkonyaayifoɔ no, wɔn mu biara antumi ankyerɛ me aseɛ.”\n25Ɛnna Yosef ka kyerɛɛ Farao sɛ, “Wo daeɛ mmienu a wososoeɛ no nyinaa nkyerɛaseɛ yɛ pɛ. Onyankopɔn nam wo daeɛ no so, reda biribi a ɔrebɛma asi wɔ Misraim asase so no adi akyerɛ wo. 26Anantwie nson a wɔadodɔre sradeɛ no ne ɛmo siaka nson a ɛyɛ fɛ, na ɛwɔ ahoɔden no nso, ase kyerɛ sɛ, mfeɛ nson a ɛdi anim a ɛreba no bɛyɛ mfeɛ pa ama ɔman no. 27Anantwie nson a wɔafonfɔn, na wɔayeyɛ kanyakanya no ne ɛmo siaka nson a akusa ayeyɛ ntweantweaa no nso kyerɛ sɛ, mfeɛ pa nson no akyiri no, ɛkɔm bɛba mfeɛ nson.\n28“Enti, Onyankopɔn akyerɛ wo deɛ ɔrebɛyɛ. 29Mfeɛ nson a ɛdi ɛkan no, aduane bɛbu wɔ Misraim asase so nyinaa. 30Nanso, akyire no, ɛkɔm kɛseɛ bi bɛba mfeɛ nson, ama nnipa werɛ afiri asetena pa a wɔnyaa no mfeɛ nson a ɛdi ɛkan no mu no. Ɛkɔm bɛmene asase no. 31Esiane ɛkɔm a ɛbɛdi mmerɛ pa a atwam no akyiri no ano den a ɛbɛyɛ no enti, saa ɛberɛ no, wɔrenkae mmerɛ pa no bio wɔ asase no so. 32Saa daeɛ mmienu a wosoeɛ no kyerɛ sɛdeɛ ɛkɔm no ano bɛyɛ den afa. Ɛkyerɛ sɛ, deɛ ɛbɛyɛ biara, asɛm a maka akyerɛ wo no bɛba mu saa pɛpɛɛpɛ. Ɛfiri sɛ, Onyankopɔn na wasi gyinaeɛ pi saa. Na ɛrenkyɛre koraa, ɛbɛba mu saa.\n33“Enti, mʼafotuo ne sɛ, hwehwɛ onyansafoɔ kɛseɛ a ɔwɔ nhunumu wɔ Misraim asase yi so, na fa ɔman yi mu kuadwuma ho asɛm nyinaa hyɛ ne nsa. 34Ma ɔhene Farao nyiyi nnipa, ntuatua amansini ahodoɔ enum no ano. Na saa nnipa a wɔde wɔn bɛtuatua amansini no ano no nyiyi nnɔbaeɛ a ɛbɛba mmerɛ pa mfeɛ nson no mu no nkyɛmu enum mu baako, mfa nsie. 35Ɛsɛ sɛ saa nnipa a wɔtuatua amansini no ano no boaboa nnuane a wɔbɛgyegye mmerɛ pa mfeɛ nson a nnuane bɛbu no, de gu asan so wɔ ɔhene Farao edin mu. Wɔmfa saa nnuane no nhyehyɛ asan so wɔ nkuro akɛseɛ mu. 36Nnuane yi na mfeɛ nson a ɛkɔm bɛba Misraim asase so no, ɔmanfoɔ no bɛdi. Saa nnuane yi na wɔde bɛsie ama ɔman no. Sɛ anyɛ saa a, akyinnyeɛ biara nni ho sɛ, ɛkɔm bɛbɔ ɔman no.”\nFarao Pagya Yosef\n37Farao ne ne mpanimfoɔ no gyee asɛm a Yosef ka kyerɛɛ wɔn no nyinaa too mu. 38Ɛberɛ a wɔredwennwene onipa ko a ɛsɛ sɛ wɔde saa adwuma kɛseɛ yi hyɛ ne nsa no ho no, Farao bisaa sɛ, “Hwan koraa na ɔbɛtumi ayɛ adwuma kɛseɛ a ɛte sɛɛ yi asene Yosef? Ɛfiri sɛ, ɔyɛ onipa bi a, akwan nyinaa mu, ɛda adi pefee sɛ, Onyankopɔn honhom ahyɛ no ma.”\n39Afei, Farao danee nʼani ka kyerɛɛ Yosef sɛ, “Onyankopɔn ayi saa daeɛ yi ne nʼasekyerɛ akyerɛ wo yi, hwan bio na ɔyɛ onyansafoɔ a ɔwɔ nhunumu sene wo wɔ Misraim ɔman yi mu! 40Ɛnnɛ, mede saa adwuma kɛseɛ yi nyinaa hyɛ wo nsa. Asɛm biara a wobɛka afa saa adwuma yi ho no, obiara nni ho asɛm ka wɔ Misraim nyinaa. Mʼahennwa a me Farao, mete so no nko ara na ɛma meyɛ kɛse sene wo.”\n41Enti, Farao ka kyerɛɛ Yosef sɛ, “Ɛfiri ɛnnɛ de rekorɔ, mede Misraim asase nyinaa ahyɛ wo nsa.” 42Afei, Farao worɔɔ ne nsɔano kawa de hyɛɛ Yosef nsa. Ɔde serekye batakari papa bi hyɛɛ Yosef, de sika ntweaban yan no. 43Ɔmaa Yosef teaseɛnam tenaa mu sɛ nʼabadiakyire. Baabiara a Yosef bɛkɔ no, na nnipa di nʼanim teateaam sɛ, “monkoto no!” Saa ɛkwan yi so na ɔhene Farao fa de Misraim asase nyinaa hyɛɛ Yosef nsa.\n44Afei, Farao ka kyerɛɛ Yosef sɛ, “Mene Farao Misraimhene deɛ, nanso obiara ntumi mfiri wʼakyi nyɛ biribiara wɔ Misraiman yi mu baabiara, gye sɛ woama ho kwan ansa.” 45Farao maa Yosef ahene din sɛ Safnat-Panea. Farao maa Yosef ɔbaa nso wareeɛ. Na ababaawa no din de Asnat a ɔyɛ ɔbosom On kɔmfoɔ Potifera babaa. Ɛnam yei so maa Yosef nyaa tumi maa ne din hyetaa Misraim asase so nyinaa.\n46Ɛberɛ a Yosef kɔɔ ɔhene Farao adwa ase no, na wadi mfirinhyia aduasa. Farao maa Yosef ɛkwan ma ɔbɔɔ aporɔ faa Misraim asase so nyinaa. 47Mfeɛ nson a ɛdi ɛkan no mu no, aduane buu so wɔ Misraim asase so yie. 48Saa mfeɛ nson no mu no, Yosef boaboaa nnuane a ɛbuu so wɔ Misraiman mu no ano kɔkoraa no wɔ nkuropɔn a ɛwowɔ Misraim no mu. Aduane biara a wɔnya firii kuro biara mu no bi no, wɔde sie wɔ hɔ. 49Mfeɛ nson akyiri no, na Yosef akora nnuane wɔ nnuanekorabea hɔ, ama abu so ara kɔsii sɛ, afei na obiara mmu ho nkonta bio.\n50Ansa na ɛkɔm kɛseɛ no rebɛba no, na Yosef yere Asnat, a ɔyɛ ɔbosom On kɔmfoɔ Potifera babaa no, awo mmammarima baanu. 51Yosef too nʼabakan no edin Manase, a asekyerɛ ne Onyankopɔn ama me werɛ afiri mʼamanehunu ne mʼagya fie nyinaa. 52Yosef babarima a ɔtɔ so mmienu no nso, wɔtoo no edin Efraim, a asekyerɛ ne Onyankopɔn ama mʼase afɛe wɔ asase a mebaa so sɛ akoa no so.\n53Afei, mfeɛ nson a aduane buu so wɔ Misraim asase so no twaam. 54Sɛdeɛ Yosef hyɛɛ nkɔm no, ɛkɔm a ɛbɛba mfeɛ nson a ɛdi so no hyɛɛ aseɛ. Ɛkɔm kɛseɛ sii nsase a na atwa Misraim ho ahyia no nyinaa so, nanso Misraim asase ankasa so deɛ, na aduane abu so. 55Ɛberɛ a ɛkɔm no sii dendeenden wɔ Misraim asase so no, ɔmanfoɔ no su frɛɛ Farao. Farao ka kyerɛɛ Misraimfoɔ nyinaa sɛ, “Monkɔ Yosef nkyɛn, na biribiara a ɔbɛka akyerɛ mo sɛ monyɛ no, monyɛ.”\n56Ɛberɛ a ɛkɔm kɛseɛ no trɛtrɛɛ ɔman no nyinaa mu no, Yosef buebuee ne nnuane korabea no nyinaa ano, tɔnee aburoo maa Misraimfoɔ no, ɛfiri sɛ, na ɛkɔm no ano yɛ den yie ma wɔn. 57Enti, na aman a atwa Misraim ho ahyia no nyinaa kɔtɔ aduane wɔ Yosef nkyɛn wɔ Misraim, ɛfiri sɛ, na ɛkɔm a aba no ano yɛ den yie.\nASCB : 1 Mose 41


9 Afei bere a ɔretwam no, ohuu ɔbarima bi a wɔwoo no onifuraefo. 2 Ɛnna n’asuafo no bisaa no sɛ: “Rabi,+ hena na ɔyɛɛ bɔne,+ ɔbarima yi anaa n’awofo,+ a enti wɔwoo no onifuraefo yi?” 3 Yesu buae sɛ: “Ɔbarima yi anaa n’awofo mu biara nyɛɛ bɔne, na mmom sɛnea Onyankopɔn nnwuma bɛda adi wɔ ne fam ntia.+ 4 Adekyee wɔ hɔ yi, ɛsɛ sɛ yɛyɛ nea ɔsomaa me no nnwuma;+ anadwo+ reba a obiara rentumi nyɛ adwuma. 5 Bere tenten a mewɔ wiase yi de, mene wiase hann.”+ 6 Ɔkaa saa no, ɔtee ntasu too fam na ɔde fɔtɔw dɔte de sraa ɔbarima no ani so,+ 7 na ɔka kyerɛɛ no sɛ: “Kɔhohoro+ wɔ ɔtare Siloa+ (a ne nkyerɛase ne ‘Wɔasoma’) no mu. Enti ɔkɔe kɔhohoroe,+ na ɔsan bae no, na ohu ade.+ 8 Ɛnna ne kuromfo ne wɔn a kan no na wohu no sɛ ɔsrɛsrɛ ade no fii ase kae sɛ: “Ɛnyɛ ɔbarima a na ɔtaa tena ase srɛsrɛ ade no ni?”+ 9 Ebinom kae sɛ: “Ɔno ni.” Afoforo nso kae sɛ: “Dabi, mmom ɔsɛ no.” Ɔbarima no kae sɛ: “Mene no.” 10 Ɛnna wɔka kyerɛɛ no sɛ: “Ɛnde ɛyɛɛ dɛn na w’aniwa buei?”+ 11 Obuae sɛ: “Obi a wɔfrɛ no Yesu na ɔfɔtɔw dɔte de sraa m’ani so ka kyerɛɛ me sɛ, ‘Kɔ Siloa+ mu kɔhohoro.’ Enti mekɔhohoroe na mihuu ade.” 12 Ɛnna wɔka kyerɛɛ no sɛ: “Ɔwɔ he?” Ɔkae sɛ: “Minnim.” 13 Afei wɔde ɔbarima a anka n’ani afura no kɔɔ Farisifo no hɔ. 14 Asɛm no ne sɛ, na ɛda a Yesu fɔtɔw dɔte na obuee n’ani+ no yɛ Homeda.+ 15 Ɛnna afei Farisifo no nso bisaa no nea ɛyɛe a ohuu ade.+ Ɔka kyerɛɛ wɔn sɛ: “Ɔde dɔte yɛɛ m’ani so, ɛnna mehohoroe a mihu ade yi.” 16 Enti Farisifo no bi fii ase kae sɛ: “Onipa yi mfi Onyankopɔn hɔ, efisɛ onni Homeda.”+ Afoforo nso fii ase kae sɛ: “Ɛbɛyɛ dɛn na obi a ɔyɛ ɔbɔnefo atumi ayɛ nsɛnkyerɛnne+ a ɛte saa?” Enti wɔn mu paee.+ 17 Ɛnna wobisaa onifuraefo no bio sɛ: “Bere a wabue w’aniwa yi, dɛn na woka fa ne ho?” Ɔbarima no kae sɛ: “Ɔyɛ odiyifo.”+ 18 Nanso Yudafo no annye anni sɛ na n’ani afura na afei wahu ade kosii sɛ wɔfrɛɛ ɔbarima a wahu ade no awofo bae. 19 Ɛnna wobisaa wɔn sɛ: “Mo ba a moka sɛ wɔwoo no onifuraefo no ni? Ɛnde ɛyɛɛ dɛn na seesei ohu ade?” 20 N’awofo buae sɛ: “Yenim sɛ yɛn ba ni, na yɛwoo no no, na n’ani afura. 21 Nanso nea ɛyɛe a seesei ohu ade yi de, yennim, na onii a obuee n’ani no nso yennim. Mummisa no. Wanyin. Ɔno ara bɛkasa ama ne ho.” 22 N’awofo kaa eyi efisɛ na wosuro+ Yudafo no, na na Yudafo no abɔ pɔw sɛ sɛ obi gye no tom sɛ Kristo a, wobetu no afi hyiadan no mu.+ 23 Eyi nti na n’awofo kae sɛ: “Wanyin. Mummisa no.” 24 Enti wɔsan frɛɛ ɔbarima a na n’ani afura no ne mprenu so, na wɔka kyerɛɛ no sɛ: “Hyɛ Onyankopɔn anuonyam;+ yenim sɛ onipa yi yɛ ɔbɔnefo.” 25 Ɔno nso buae sɛ: “Sɛ ɔyɛ ɔbɔnefo a, me de minnim. Ade biako na minim, ɛne sɛ na meyɛ onifuraefo, nanso seesei mihu ade.” 26 Ɛnna wobisaa no sɛ: “Ɛdɛn na ɔyɛɛ wo? Ɔyɛɛ dɛn na obuee w’ani?” 27 Obuaa wɔn sɛ: “Maka akyerɛ mo dedaw nanso moantie. Adɛn na mopɛ sɛ mote bio? Mo nso mopɛ sɛ moyɛ n’asuafo anaa?” 28 Ɛnna wɔyeyaw no kae sɛ: “Wo na woyɛ ne suani, na yɛn de, yɛyɛ Mose asuafo. 29 Yenim sɛ Onyankopɔn akasa akyerɛ Mose;+ na onipa yi de, yennim baabi a ofi.”+ 30 Ɔbarima no bua see wɔn sɛ: “Asɛm yi yɛ nwonwa paa+ sɛ munnim baabi a ofi, nanso wabue m’aniwa. 31 Yenim sɛ Onyankopɔn ntie abɔnefo,+ na mmom sɛ obi suro Onyankopɔn na ɔyɛ n’apɛde a, otie no.+ 32 Efi tete besi nnɛ yɛntee sɛ obi abue nea wɔawo no onifuraefo ani da. 33 Sɛ onipa yi mfi Onyankopɔn a,+ anka ontumi nyɛ hwee.” 34 Wobua see no sɛ: “Wo a bɔne mu nko na wɔwoo wo yi,+ wo na worekyerɛkyerɛ yɛn?” Ɛnna wɔpam no fii hɔ!+ 35 Yesu tee sɛ wɔapam no, na bere a ohuu no no, ɔka kyerɛɛ no sɛ: “Wugye onipa Ba+ no di anaa?” 36 Ɔbarima no buae sɛ: “Owura, ɔne hena na minnye no nni?” 37 Yesu ka kyerɛɛ no sɛ: “Woahu no, na hwɛ, ɔno ara na ɔne wo rekasa yi.”+ 38 Ɛnna ɔka kyerɛɛ no sɛ: “Owura, migye no di.” Na ɔkotow+ n’anim. 39 Ɛnna Yesu kae sɛ: “Atemmu+ yi nti na mebaa wiase: sɛ wɔn a wonhu ade no behu ade,+ na wɔn a wohu ade no adan anifuraefo.”+ 40 Farisifo no mu bi a wɔka ne ho no tee nsɛm yi, na wɔka kyerɛɛ no sɛ: “Yɛn nso yɛyɛ anifuraefo+ anaa?” 41 Yesu ka kyerɛɛ wɔn sɛ: “Sɛ moyɛ anifuraefo a, anka bɔne nni mo ho. Nanso afei moka sɛ, ‘Yehu ade.’+ Mo bɔne+ no aka hɔ.”


Luka 13:31-35, Luka 14:1-14 NA-TWI | Biblica\nLuka 13:31-35, Luka 14:1-14 NA-TWI\nSaa bere no ara mu Farisifo bi baa Yesu nkyɛn bɛka kyerɛɛ no se, “Fi ha kɔ, efisɛ, Herode rehwehwɛ wo akum wo.”\nYesu ka kyerɛɛ wɔn se, “Monkɔka nkyerɛ sakraman no se, metu ahohommɔne, na masa nyarewa ɛnnɛ ne ɔkyena na ne nnansa so no, medu Yerusalem. Nanso ɛsɛ sɛ menantew ɛnnɛ ne ɔkyena ne n’adekyee na etwa ara na etwa sɛ odiyifo bewu wɔ Yerusalem!\n“Yerusalem, Yerusalem, wo a wukum adiyifo na wusiw wɔn a wɔsomaa wɔn wo nkyɛn no abo! Mpɛn ahe ni a mepɛe sɛ meboaboa wo mma ano sɛ akokɔbeatan boaboa ne mma ano ne ntaban ase, nanso moampene so. Na mo afi bɛdan afituw na morenhu me kosi sɛ mobɛka se, “Nhyira ne nea ɔnam Awurade din mu reba no!”\nRead More of Luka 13\nHomeda bi, Farisini panyin bi too nsa frɛɛ Yesu adidi. Adidi no ase hɔ no, na wɔn a wɔahyia no nyinaa rehwɛ nea Yesu bɛyɛ. Na ɔbarima bi wɔ hɔ a ɔyare ahonhon.\nYesu bisaa Farisifo no ne mmaranimfo a na wɔwɔ hɔ no se, “Mmara ma ho kwan sɛ wɔsa yare homeda anaa?”\nWɔammua no. Enti Yesu soo ɔyarefo no mu saa no yare, gyaa no kwan.\nYesu bisaa wɔn a wɔahyia hɔ no nyinaa se, “Mo mu hena na sɛ n’afurum tɔ abura mu homeda a ɔrennyi no da no ara?”\nNanso wɔatumi ammua no. Afei Yesu hui sɛ, nnipa a wɔfrɛɛ wɔn adidi no ase no mu biara pɛe sɛ ɔtena mpanyin tenabea no, obuu wɔn bɛ bi se, “Sɛ obi to nsa frɛ wo apontow ase a, mpere wo ho nkɔtena mpanyin tenabea, efisɛ, ebia na wato nsa afrɛ onipa titiriw bi a ɔsen wo. Sɛ ɛba saa a, nea ɔtoo nsa frɛɛ wo no betu wo afi agua a wote so no so de ama nea ɔsen wo no na wode aniwu akɔtena akyiri baabi.\n”Enti sɛ obi hyia wo apontow ase a, kɔtena akyiri baabi na sɛ nea ohyiaa wo no behu wo a, waka akyerɛ wo se, ‘Onua, sɔre na kɔtena mpanyin tenabea.’ Ɛno bɛma woanya anuonyam wɔ nnipa a wɔahyia hɔ no nyinaa anim. Na obiara a ɔma ne ho so no, wɔbɛbrɛ no ase, na nea ɔbrɛ ne ho ase no, wɔbɛma no so.”\nAfei Yesu ka kyerɛɛ Farisini a ɔtoo nsa frɛɛ no no se, “Sɛ wotow pon a mfrɛ wo nnamfo, wo nuanom, w’abusuafo ne asikafo a wo ne wɔn bɔ fipam nko ara; sɛ woyɛ saa a, wɔn nso bɛto nsa afrɛ wo bi na ɛba saa a, na wonyɛɛ hwee. Na sɛ wotow pon a, hyia ahiafo, mmubuafo, mpakye ne anifuraefo. Esiane sɛ wontumi nyɛ saa bi mma wo no nti, ɛda a atreneefo bɛsɔre afi awufo mu no, Onyankopɔn behyira wo.”\nRead More of Luka 14


אגרתו הראשונה של יוחנן השליח 5 HHH - 1 Yohane 5 ASCB\nSɛdeɛ Nhyehyɛeɛ No Bɛyɛ\n1Obiara a ɔgye di sɛ Yesu yɛ Agyenkwa no yɛ Onyankopɔn ba. Na obiara a ɔdɔ Agya no dɔ ne mma no nso. 2Yei na ɛma yɛhunu sɛ yɛdɔ Onyankopɔn mma; sɛ yɛbɛdɔ Onyankopɔn na yɛadi nʼahyɛdeɛ so. 3Ɔdɔ a yɛdɔ Onyankopɔn no kyerɛ di a yɛdi nʼahyɛdeɛ so. Na nʼahyɛdeɛ no nso sodie nyɛ den mma yɛn, 4ɛfiri sɛ, Onyankopɔn ba biara di ewiase so nkonim. Yɛnam yɛn gyidie so di ewiase so nkonim. 5Hwan na ɔbɛtumi adi ewiase so nkonim? Obi a ɔgye di sɛ Yesu yɛ Onyankopɔn Ba no nko ara.\nYesu Kristo Ho Adansedie\n6Yesu Kristo yɛ obi a ɔnam nsuo ne mogya so baeɛ. Ɛnyɛ nsuo nko so na ɔnam baeɛ na mmom, nsuo ne mogya. Na ɛyɛ Honhom no na ɛdi ho adanseɛ ɛfiri sɛ, Honhom no ne nokorɛ no. 7Adansefoɔ baasa na wɔwɔ hɔ. 8Honhom no, nsuo no ne mogya no. Saa adansefoɔ yi adwene hyia. 9Yɛgye adanseɛ a nnipa di no di; nanso adanseɛ a Onyankopɔn di no mu yɛ den yie. Na saa adanseɛ no na Onyankopɔn adi afa ne Ba no ho no. 10Enti, obi a ɔgye Onyankopɔn Ba no di no agye saa adanseɛ yi adi wɔ nʼakoma mu. Na obi a ɔnnye Onyankopɔn nni no ama Onyankopɔn ayɛ ɔtorofoɔ, ɛfiri sɛ, wannye adanseɛ a Onyankopɔn di faa ne Ba no ho anni. 11Yei ne adanseɛ no: Onyankopɔn ama yɛn nkwa a ɛnni awieeɛ; na saa nkwa no wɔ ne Ba no mu. 12Obiara a ɔwɔ Ɔba no wɔ saa nkwa no, na obiara a ɔnni Ɔba no nni nkwa no.\nNkwa A Ɛnni Awieeɛ\n13Mo a mogye Onyankopɔn Ba no din di no, meretwerɛ mo yei sɛdeɛ ɛbɛma moahunu sɛ mowɔ nkwa a ɛnni awieeɛ. 14Na anidasoɔ a yɛwɔ wɔ Onyankopɔn anim ne sɛ, yɛnim sɛ biribiara a yɛbisa no wɔ ne pɛ mu no, ɔtie yɛn. 15Ɛberɛ biara a yɛbisa no no, ɔtie yɛn. Yɛahunu sɛ yei yɛ nokorɛ yi, yɛnim nso sɛ ɔma yɛn deɛ yɛbisa no biara.\n16Sɛ obi hunu sɛ ne nua ayɛ bɔne bi a ɛmfa no nkɔ owuo mu a, ɔmmɔ Onyankopɔn a ɔbɛma no nkwa no mpaeɛ mma no. Yei fa wɔn a wɔn bɔne mfa wɔn nkɔ owuo mu no ho. Bɔne bi wɔ hɔ a ɛde onipa kɔ owuo mu na ɛno ho deɛ, menka sɛ mommɔ ho mpaeɛ nkyerɛ Onyankopɔn. 17Afideyɛ nyinaa yɛ bɔne, nanso bɔne bi wɔ hɔ a ɛnkɔwie owuo mu.\n18Yɛnim sɛ Onyankopɔn ba biara nkɔ so nyɛ bɔne, ɛfiri sɛ, Onyankopɔn Ba no bɔ wɔn ho ban, na ɔbonsam ntumi nyɛ wɔn bɔne. 19Yɛnim sɛ yɛyɛ Onyankopɔn mma, na ewiasefoɔ deɛ wɔhyɛ ɔbonsam tumi ase. 20Yɛnim sɛ Onyankopɔn Ba no aba, na wama yɛahunu nokorɛ Onyankopɔn no. Ɔno ne Onyankopɔn nokwafoɔ a ɔma daa nkwa no.\n21Me mma, montwe mo ho mfiri abosom ho.\nASCB : 1 Yohane 5


Lucas 8 APSD-CEB - Luka 8 NA-TWI | Biblica América Latina\nLucas 8 APSD-CEB - Luka 8 NA-TWI\nMmea a wodii Yesu akyi\n1Eyi akyi no, Yesu ne n’asuafo dumien no kyinkyinii Galilea nkurow ne nkuraa bi ase kaa Onyankopɔn ahenni no ho asɛm. 2 Ɔrekɔ no, nnipa a na wodi n’akyi no bi ne Maria Magdalene a otuu ahohommɔne ason fii ne mu no, 3 ne Yohana a ɔyɛ Kusa, Herode fi sohwɛfo panyin yere, ne Susana. Saa mmea yi ne afoforo bi na wofii wɔn ahonya mu hwɛɛ Yesu ne n’asuafo.\nOkuafo gu aba\n4 Da bi a nnipa bebree bi fi nkurow nkurow so baa ne nkyɛn no, ɔkyerɛkyerɛɛ wɔn abebu mu se,\n5 “Da bi, okuafo bi kɔɔ n’afum koguu aba. Ogui no, aba no bi koguu kwan mu maa nnipa tiatiaa so na nnomaa bɛsosɔwee. 6 Ebi nso koguu abotan so, enti efifii no, ankyɛ na ne nyinaa hyewee, efisɛ, annya nsu. 7 Aba no bi nso koguu nsɔe mu. Efifii no, nsɔe no kyekyeree no na ewui. 8 Ebi nso koguu asase pa mu, enyinii, sow aba mmɔho ɔha.” Na ɔkaa eyi no, ɔka kaa ho se, “Nea ɔwɔ aso a obetie no, ontie.”\n9 Na n’asuafo no bisaa no saa abebu yi ase no, 10 obuaa wɔn se, “Mo de, wɔde Onyankopɔn Ahenni ho ahintasɛm ama mo, na afoforo de, wɔkasa kyerɛ wɔn abebu mu, sɛnea ɛbɛyɛ a wɔbɛhwɛ nanso wɔrenhu na wɔbɛte nanso wɔrente ase.\nAbebu no asekyerɛ\n11 “Afei abebu no asekyerɛ ni. Aba no ne Onyankopɔn asɛm. 12 Aba a eguu kwan mu no gyina hɔ ma wɔn a wɔate Onyankopɔn asɛm no na ɔbonsam behwim fi wɔn koma mu, sɛnea ɛbɛyɛ a wɔrennye nni na wɔrennya nkwagye. 13 Aba a eguu abotan so no gyina hɔ ma wɔn a wɔte asɛm no na wɔde anigye so mu nanso entim wɔn mu. Na esiane wɔn gyidi a esua no nti, ɛnkyɛ na asɛm no awu. Na sɛ sɔhwɛ ba wɔn so a, wɔpa abaw. 14 Aba a eguu nsɔe mu no gyina hɔ ma wɔn a wɔte Onyankopɔn asɛm, na wodi so, nanso asetena mu haw ne abɛbrɛsɛ, ahonya ne wiase afɛfɛde nti, asɛm no ntumi nyɛ wɔn mu adwuma sɛnea ɛsɛ.\n15 Aba a eguu asase pa mu no gyina hɔ ma wɔn a wɔde koma pa tie asɛmpa no, na wodi so, gyina pintinn de abrabɔ pa di ho adanse.\nKanea ho bɛ\n16 “Obi nsɔ kanea na ɔmfa kɛntɛn mmutuw so, anaa ɔmfa nhyɛ mpa ase na mmom, ɔde si kaneadua so na ahyerɛn ama wɔn a wɔba mu no. 17 Nea ahintaw no bɛda adi, na nea ɛwɔ kokoam no nso ada gua. 18 Enti nea mutie no, muntie no yiye. Obiara a ɔwɔ no wɔbɛma no pii aka ho, na nea onni ahe bi no, nea osusuw sɛ ɛyɛ ne de no mpo, wobegye afi ne nsam.”\n19 Da bi, Yesu ne na ne ne nuanom pɛe sɛ wɔne no kasa nanso esiane nnipakuw a na wɔatwa ne ho ahyia no nti, wɔantumi ne no ankasa. 20 Obi kɔka kyerɛɛ Yesu se, ne na ne ne nuanom gyina nkyɛn hɔ baabi rehwehwɛ no. 21 Yesu ka kyerɛɛ wɔn se, “Me na ne me nuanom ne wɔn a wotie Onyankopɔn asɛm na wodi so.”\n22 Da bi a Yesu ne n’asuafo te ɔkorow mu no, ɔka kyerɛɛ wɔn se, “Momma yentwa nkɔ asuogya nohɔ.” Wosiim a wɔrekɔ no, 23 Yesu dae. Saa bere no ara mu, ahum kɛse bi tui maa nsu bɛtaa ɔkorow no mu maa ɔkorow no yɛe sɛ ɛremem. Eyi maa asuafo no koma tui yiye.\n24 Asuafo no de hu ne nteɛteɛm nyanee no se, “Awurade, Awurade, yɛremem!” Amonom hɔ ara, Yesu sɔre teɛteɛɛ ahum ne asorɔkye no ma ɛyɛɛ dinn.\n25 Afei obisaa wɔn se, “Adɛn na munni gyidi?” Wɔn nyinaa suroe de ahodwiriw bisabisaa wɔn ho wɔn ho se, “Onipa bɛn ni a ahum ne asorɔkye mpo tie no yi?”\nYesu tu ɔbarima bi ahohommɔne\n26 Yesu ne n’asuafo no twaa po no beduu Gerasefo asase a ɛne Galilea di nhwɛanim no so. 27 Yesu fi ɔkorow no mu sii fam pɛ, ɔbarima bi a ahohommɔne ahyɛ no ma akyɛ a ɔda adagyaw na ɔnte fie, na mmom ɔte amusiei a aboda mu na ɔdeda no behyiaa no. 28 Ohuu Yesu no, ɔteɛɛm, kotow ne nan ase san teɛteɛɛm se, “Yesu, Ɔsorosoro Nyankopɔn Ba, dɛn na wo ne me wɔ yɛ? Mesrɛ wo, nyɛ me ayayade biara.”\n29 Ɔkaa saa asɛm yi, efisɛ, na Yesu ateɛteɛ ahohommɔne no sɛ womfi ne mu. Saa ahohommɔne yi taa ka no na sɛ wɔde hama kyekyere ne nsa ne ne nan mpo a, otumi tetew mu ma ahohommɔne no pam no kɔ wuram. 30 Yesu bisaa no se, “Wo din de dɛn?” Obuaa no se, “Ɛdɔm.” Efisɛ na ahohommɔne ahyɛ no ma. 31 Ahohommɔne no srɛɛ Yesu sɛ ɔnnhyɛ wɔn mmma wonnkogu amanehunu bon no mu.\n32 Saa bere no mu na mprako bi redidi wɔ bepɔw no nkyɛn mu baabi. Ahohommɔne no srɛɛ Yesu sɛ ɔmma wɔn ho kwan na wɔnkɔhyɛn mprako no mu. Na ɔmaa wɔn ho kwan. 33 Enti ahohommɔne no fii ɔbarima no mu kɔhyɛn mprako no mu ma wɔbɔɔ kiridi, sianee bepɔw no koguu ɔtare no mu wuwui. 34 Wɔn a wɔhwɛ mprako no so no huu nea asi no, wɔde hu ne ahopopo tutuu mmirika kɔbɔɔ amanneɛ wɔ kurom maa asɛm no trɛwee wɔ mpɔtam hɔ nyinaa.\n35 Nnipa a wɔtee asɛm no bɔɔ twi kɔhwɛɛ nea asi. Woduu nea Yesu wɔ no, wohuu ɔbarima no sɛ ne ho atɔ no a ofura ntama te Yesu nkyɛn. Nnipa no nyinaa ho dwiriw wɔn. 36 Na wɔn a wohuu ɔkwan a Yesu faa so saa ɔbarima no yare no bɔɔ wɔn a wɔbaa hɔ no amanneɛ. 37 Ehu hyɛɛ Gerasefo a na wɔahyia hɔ no nyinaa ma ma wɔsrɛɛ Yesu sɛ omfi wɔn nkyɛn hɔ nkɔ. Eyi nti, Yesu kɔtenaa ɔkorow no mu san twa kɔɔ asuogya hɔ nohɔ.\n38 Ansa na Yesu rebefi hɔ no, ɔbarima a otuu ahohommɔne fii ne mu no srɛɛ no sɛ ɔne no bɛkɔ. Nanso Yesu ka kyerɛɛ no se,\n39 “Kɔ na kodi nea Onyankopɔn ayɛ ama wo no ho adanse kyerɛ wo manfo.” Ɔbarima no fii hɔ kodii anwonwade a Yesu ayɛ ama no no ho adanse kyerɛɛ kurom hɔfo nyinaa.\n40 Yesu duu asuogya hɔ no, nnipakuw no de anigye hyiaa no kwan, efisɛ, na wɔatwɛn no abrɛ.\n41 Ɔbarima bi a wɔfrɛ no Yairo a na ɔyɛ Yudafo hyiadan mu panyin baa ne nkyɛn, bebuu no nkotodwe, srɛɛ no sɛ, ɔne no nkɔ ne fi 42 na ne babea koro a wadi bɛyɛ mfe dumien reyɛ awu. Bere a Yesu rekɔ no, na nnipakuw no kyere ne so.\n43 Ɔbea bi a mogya atu no mfirihyia dumien a obiara ntumi nsa no yare no, 44 fii Yesu akyi soo n’atade ano. Amonom hɔ ara, mogya a etu no no twae.\n45 Yesu bisae se, “Hena na osoo m’atade ano no?” Obiara buae se, ɛnyɛ ɔno. Eyi maa Petro kae se, “Awurade, na sɛ nnipa no akyere wo so.”\n46 Yesu buaa no se, “Dabi, obi aso m’atade mu efisɛ, mete nka sɛ tumi bi afi me mu.”\n47 Ɔbea no hui sɛ ohintaw a ɛrenyɛ ye, ɛno nti, ɔde hu ne ahopopo bebuu Yesu nkotodwe wɔ nnipa no nyinaa anim, kyerɛɛ no nea enti a osoo ne mu ne sɛnea ne ho atɔ no no.\n48 Yesu ka kyerɛɛ no se, “Me ba, wo gyidi ama wo ho ayɛ wo den. Fa asomdwoe kɔ.”\n49 Yesu gu so rekasa no, obi fii Yairo fi bɛka kyerɛɛ Yairo se, “Wo babea no anya awu enti nhaw Kyerɛkyerɛfo no bio.”\n50 Yesu tee asɛm no, osee Yairo se, “Nsuro, gye di na wo babea no benyan anya nkwa.”\n51 Ɔduu fie hɔ no, wamma obiara anka ne ho ankɔ ɔdan a abofra no da mu no mu gye Petro, Yohane, Yakobo ne abofra no awofo nko ara. 52 Na nnipa a wɔwɔ hɔ no nyinaa resu, di awerɛhow. Yesu ka kyerɛɛ wɔn se, “Munnsu, onwui na wada.” 53 Wɔserew no dii ne ho fɛw, efisɛ, na wɔn de, wonim pefee sɛ wawu.\n54 Yesu soo ne nsa ka kyerɛɛ no se, “Me ba, sɔre!” 55 Amonom hɔ ara, ɔsɔree na Yesu kae se wɔmma no biribi nni. 56 N’awofo no ho dwiriw wɔn yiye nanso Yesu bɔɔ wɔn ano se, wɔnnka nea asi no nnkyerɛ obiara.\nNA-TWI : Luka 8


Timoteo Nhoma a Ɛto So Abien 1:1-18\nTimoteo gyidi nti, Paul daa Onyankopɔn ase (3-5)\nOnyankopɔn akyɛde no, hyɛ mu gya (6-11)\nKɔ so kura nsɛmpa no mu (12-14)\nPaul atamfo ne ne nnamfo (15-18)\n1 Me Paul a menam Onyankopɔn pɛ so yɛ Kristo Yesu somafo sɛnea nkwa a ɛnam Kristo Yesu so ho bɔhyɛ+ te no, 2 mede krataa yi rekɔma me dɔba Timoteo:+ Agya Nyankopɔn ne yɛn Awurade Kristo Yesu adom ne mmɔborɔhunu ne asomdwoe nka wo. 3 Meda Onyankopɔn ase. Ɔno na meresom no, sɛnea m’agyanom som no no. Na mede ahonim* pa na ɛresom no. Daa mekae wo wɔ me nkotosrɛ mu awia ne anadwo. 4 Mekae wo nisu no a, na m’ani agyina sɛ mehu wo, sɛnea ɛbɛyɛ a anigye bɛhyɛ me ma. 5 Na mekae wo gyidi a nyaatwom nnim+ a edii kan tenaa wo nana Lois ne wo maame Eunike mu no. Mewɔ ahotoso sɛ saa gyidi no da so wɔ wo mu. 6 Eyi nti, merekae wo sɛ Onyankopɔn akyɛde a mede me nsa guu wo so ma wunyae no, hyɛ mu gya.+ 7 Efisɛ Onyankopɔn amma yɛn ehu honhom,+ na mmom ɔmaa yɛn tumi+ ne ɔdɔ ne adwene a emu da hɔ honhom. 8 Enti mma w’ani nnwu yɛn Awurade ho adansedi+ no ho, na me a Awurade nti meyɛ ɔdeduani no nso, mma w’ani nnwu me ho. Mmom, fa wo ho to Onyankopɔn tumi so,+ na nsuro sɛ asɛmpa no nti wubehu amane.+ 9 Wagye yɛn, na wafrɛ yɛn sɛ yɛmmɛyɛ akronkronfo,*+ ɛnyɛ yɛn nnwuma nti, na mmom n’ankasa atirimpɔw ne n’adom+ ntia. Wɔde saa adom yi maa yɛn wɔ Kristo Yesu mu fi teteete, 10 na afei de wɔnam yɛn Agyenkwa Kristo Yesu ahoyi so ada no adi pefee.+ Ɔno na ɔnam asɛmpa no+ so ayi owu afi hɔ,+ na ɔnam asɛmpa no ara so ama yɛahu sɛnea yebenya nkwa+ ne nea ɛmporɔw+ no. 11 Saa asɛmpa no nti na woyii me sɛ ɔsɛnkafo ne ɔsomafo ne ɔkyerɛkyerɛfo no.+ 12 Eyi nso nti na merehu amane yi,+ nanso ɛnyɛ me aniwu.+ Efisɛ minim Onii a magye no adi no, na mewɔ ahotoso sɛ nea mede ahyɛ ne nsa no, obetumi ahwɛ so akosi sɛ saa da no bɛba.+ 13 Nsɛmpa* ho nhwɛso*+ a wote fii me nkyɛn no, kɔ so fa gyidi ne ɔdɔ a Kristo Yesu ayɔnkofa ama woanya no kura mu. 14 Adepa a wɔde ahyɛ wo nsa yi, fa honhom kronkron a ɛte yɛn mu+ no hwɛ so yiye. 15 Wunim sɛ nnipa a ɛwɔ Asia+ no nyinaa atwe wɔn ho afi me ho; Figelo ne Hermogene ka saa nkurɔfo no ho. 16 Awurade nyi mmɔborɔhunu adi nkyerɛ Onesiforo fifo,+ efisɛ ɔmaa me ho dwoo me mpɛn pii, na nkɔnsɔnkɔnsɔn a wɔde agu me no amma wamfɛre. 17 Mmom bere a ɔbaa Roma no, ɔhwehwɛɛ me denneennen, na ohuu me. 18 Awurade mma onnya Yehowa* hɔ mmɔborɔhunu saa da* no. Na wo ara wunim nea ɔyɛ maa me* wɔ Efeso no nyinaa.\n^ Anaa “ɔde ɔfrɛ kronkron afrɛ yɛn.”\n^ Anaa “Nsɛm a mfaso wɔ so.”\n^ Anaa “nhwɛsode.”\n^ Anaa “atemmu da.”\n^ Anaa “ɔsom a ɔsomee.”


KENKAN WƆ Afrikaans Albanian Albanian Sign Language American Sign Language Amharic Arabic Argentinean Sign Language Armenian Armenian (West) Australian Sign Language Aymara Azerbaijani Azerbaijani (Cyrillic) Batak (Karo) Batak (Toba) Belgian French Sign Language Bengali Bicol Bislama Bolivian Sign Language Brazilian Sign Language British Sign Language Bulgarian Cambodian Catalan Cebuano Chichewa Chilean Sign Language Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chinese Sign Language Chitonga Chitonga (Malawi) Chitumbuka Cibemba Colombian Sign Language Costa Rican Sign Language Croatian Croatian Sign Language Cuban Sign Language Czech Czech Sign Language Danish Dutch Dutch Sign Language Ecuadorian Sign Language Efik English Estonian Ewe Fijian Filipino Sign Language Finnish Finnish Sign Language Flemish Sign Language French French Sign Language Ga Galician Georgian German German Sign Language Ghanaian Sign Language Greek Greek Sign Language Guarani Guatemalan Sign Language Gujarati Gun Haitian Creole Hebrew Hiligaynon Hindi Hindi (Roman) Hiri Motu Honduras Sign Language Hungarian Hungarian Sign Language Icelandic Igbo Iloko Indian Sign Language Indonesian Indonesian Sign Language Irish Sign Language Isoko Israeli Sign Language Italian Italian Sign Language Jamaican Sign Language Japanese Japanese Sign Language Javanese Kannada Karen (S'gaw) Kazakh Kenyan Sign Language Kikaonde Kikongo Kikuyu Kiluba Kinyarwanda Kirghiz Kiribati Kirundi Kongo Korean Korean Sign Language Kosraean Laotian Latvian Lingala Lithuanian Luganda Lunda Luo Luvale Macedonian Madagascar Sign Language Malagasy Malawi Sign Language Malay Malayalam Malaysian Sign Language Maltese Marathi Maya Melanesian Sign Language Mexican Sign Language Motu Mozambican Sign Language Myanmar Myanmar Sign Language Navajo Nepali New Zealand Sign Language Nias Nicaraguan Sign Language Nigerian Sign Language Norwegian Nzema Oromo Ossetian Otetela Panamanian Sign Language Pangasinan Papiamento (Curaçao) Paraguayan Sign Language Pennsylvania German Persian Peruvian Sign Language Polish Polish Sign Language Portuguese Portuguese (Portugal) Portuguese Sign Language Punjabi Punjabi (Roman) Quebec Sign Language Quechua (Ancash) Quechua (Ayacucho) Quechua (Bolivia) Quechua (Huallaga Huánuco) Romanian Romanian Sign Language Russian Russian Sign Language Salvadoran Sign Language Samoan Sango Sepedi Serbian Serbian (Roman) Sesotho (Lesotho) Seychelles Creole Shona Silozi Sinhala Slovak Slovak Sign Language Slovenian Slovenian Sign Language Solomon Islands Pidgin South African Sign Language Spanish Spanish Sign Language Sranantongo Swahili Swahili (Congo) Swati Swedish Swedish Sign Language Tagalog Tahitian Taiwanese Sign Language Tajiki Tamil Tatar Telugu Tetun Dili Thai Thai Sign Language Ticuna Tigrinya Tok Pisin Tongan Tshiluba Tsonga Tswana Turkish Turkish Sign Language Turkmen Tuvaluan Twi Tzotzil Uighur (Cyrillic) Ukrainian Umbundu Uruguayan Sign Language Uzbek Uzbek (Roman) Venda Venezuelan Sign Language Vietnamese Vietnamese Sign Language Wallisian Waray-Waray Xhosa Yoruba Zambian Sign Language Zimbabwe Sign Language Zulu\nAhene Nhoma a Ɛto So Abien 23:1-37\nYosia pagyaw Onyankopɔn som (1-20)\nWodii Twam (21-23)\nNneɛma foforo a Yosia de totoo yiye (24-27)\nYosia wui (28-30)\nYuda hene Yehoahas ahenni (31-33)\nYuda hene Yehoiakim ahenni (34-37)\n23 Enti ɔhene de nkra kɔe, na wɔfrɛɛ Yuda ne Yerusalem mpanyimfo nyinaa bae.+ 2 Afei Yuda mmarima nyinaa, Yerusalemfo nyinaa, asɔfo, ne adiyifo no ne ɔman no nyinaa, efi akumaa so kosi ɔkɛse so, ɔhene ne wɔn kɔɔ Yehowa fi hɔ. Apam+ nhoma a wohui wɔ Yehowa fi hɔ+ no, ɔkenkan emu nsɛm no nyinaa kyerɛɛ wɔn.+ 3 Ɔhene gyinaa edum no ho, na ɔyɛɛ apam* wɔ Yehowa anim+ sɛ obedi Yehowa akyi na ɔde ne koma nyinaa ne ne kra* nyinaa adi ne mmara nsɛm, ne nkaesɛm, ne n’ahyɛde so, na wadi apam no mu nsɛm a wɔakyerɛw wɔ nhoma yi mu no so. Na ɔman no nyinaa penee so sɛ wobedi apam no so.+ 4 Afei ɔhene ka kyerɛɛ ɔsɔfo panyin Hilkia+ ne asɔfo a wodi hɔ no ne apon ano ahwɛfo no sɛ anwenne a wɔyɛ maa Baal, ɔbosom dua*+ no, ne ɔsoro asafo nyinaa no, wonyiyi mfi Yehowa asɔredan no mu. Afei ɔkɔhyew ne nyinaa wɔ Kidron ho mfuw mu wɔ Yerusalem kurotia, na ɔde ɛho nsõ no kɔɔ Betel.+ 5 Na ananafo anyame no asɔfo a Yuda ahemfo de wɔn sisii hɔ sɛ wɔnhyew afɔrebɔde wɔ sorɔnsorɔmmea* hɔ wɔ Yuda nkurow mu ne mmeae a ɛbemmɛn Yerusalem no, ɔma wogyaee wɔn adwuma no; wɔn a na wɔhyew afɔrebɔde ma Baal, owia, ɔsram, sodiak nsorommakuw, ne ɔsoro asafo nyinaa+ nso, ɔma wogyaee wɔn adwuma no. 6 Oyii ɔbosom dua*+ no fii Yehowa fi hɔ de kɔɔ Kidron Bon no mu wɔ Yerusalem kurotia kɔhyewee+ wɔ Kidron Bon no mu, na ɔyam no muhumuhu, na ɔtow mfuturu no guu ɔmanfo amusiei.+ 7 Bio nso, tuutuufo mmarima a wɔwɔ asɔrefi hɔ no,+ obubuu wɔn adan a ɛwɔ Yehowa fi hɔ no, baabi a na mmea no nwene ntamadan ma ɔbosom dua* no. 8 Ɛnna oyiyii asɔfo no nyinaa fii Yuda nkurow mu, na sorɔnsorɔmmea a asɔfo no hyew afɔrebɔde wɔ hɔ, efi Geba+ kosi Beer-Seba+ no, oguu ho fĩ. Afei nso, sorɔnsorɔmmea a ɛwɔ kurow sohwɛfo Yosua pon ano a sɛ obi rewura kurow no mu a ɛwɔ benkum so no, obubui. 9 Sorɔnsorɔmmea asɔfo no de, wɔammɛsom wɔ Yehowa afɔremuka anim wɔ Yerusalem,+ nanso wɔne wɔn nuanom dii paanoo a mmɔkaw* nnim no bi. 10 Tofet+ a ɛwɔ Hinom Mma Bon*+ mu no nso, oguu ho fĩ sɛnea ɛbɛyɛ a obiara renhyew ne babarima anaa ne babea wɔ ogya mu* mma Molek.+ 11 Afei nso, apɔnkɔ a Yuda ahemfo hyiraa so maa* owia no, wamma wɔamfa ahemfi panyin Natan-Melek adekoradan* a ɛwɔ abrannaa no so amma Yehowa fi hɔ bio, na ɔde ogya hyew nteaseɛnam a wɔahyira so ama owia+ no. 12 Afɔremuka a Yuda ahemfo yeyɛe a ɛwowɔ Ahas abansoro pia atifi+ ne afɔremuka a Manase sisii wɔ Yehowa fi adiwo abien no,+ ɔhene bubui, na ɔyamee wɔ hɔ, na ɔtow mfuturu no guu Kidron Bon no mu. 13 Sorɔnsorɔmmea a ɛwowɔ Yerusalem anim wɔ Ɔsɛe Bepɔw* no anaafo fam* a Israel hene Solomon sisi maa Sidonfo bosom fĩ Astoret ne Moabfo bosom fĩ Kemos ne Ammonfo bosom fĩ+ Milkom+ no, ɔhene guu ho fĩ. 14 Obubuu abosom adum no mu asinasin, otwitwaa abosonnua*+ no gui, na ɔde nnipa nnompe hyɛɛ hɔ ma. 15 Betel afɔremuka no ne sorɔnsorɔmmea a Nebat ba Yeroboam yɛe a ɛmaa Israel yɛɛ bɔne+ no, obubuu saa afɔremuka no ne sorɔnsorɔmmea no, ɔhyew sorɔnsorɔmmea no, na ɔyam no muhumuhu, ɛnna ɔhyew ɔbosom dua*+ no. 16 Bere a Yosia twaa n’ani a ohuu adamoa a ɛwowɔ bepɔw no so no, ɔsoma ma wɔkɔfaa adamoa no mu nnompe bɛhyewee wɔ afɔremuka no so de guu ho fĩ, na ɛno maa Yehowa asɛm a nokware Nyankopɔn nipa no ka too hɔ no baa mu.+ 17 Afei obisae sɛ: “Ɔda* bɛn na mihu wɔ ha yi?” Ɛnna kurow no mufo ka kyerɛɛ no sɛ: “Ɛyɛ nokware Nyankopɔn nipa a ofi Yuda+ bae a ɔkaa nea wode ayɛ Betel afɔremuka yi ho asɛm too hɔ no damoa.” 18 Ɛnna ɔkae sɛ: “Momma ɔnhome. Mma obiara mmfa ne nsa nnka ne nnompe.” Enti wɔamfa wɔn nsa anka ɔne odiyifo a ofi Samaria no nnompe.+ 19 Bio nso, sorɔnsorɔmmea adan a ɛwowɔ Samaria nkurow mu+ a Israel ahemfo sisi de hyɛɛ Onyankopɔn abufuw no, Yosia yiyii ne nyinaa, na ɔyɛɛ no sɛnea ɔyɛɛ Betel de no pɛpɛɛpɛ.+ 20 Enti asɔfo a na wɔwɔ sorɔnsorɔmmea hɔ no, okunkum wɔn nyinaa* wɔ afɔremuka no so, na ɔhyew nnipa nnompe wɔ so.+ Ɛno akyi no, ɔsan kɔɔ Yerusalem. 21 Afei ɔhene ka kyerɛɛ ɔman no nyinaa sɛ: “Sɛnea wɔakyerɛw wɔ apam nhoma yi mu no,+ munni Twam+ mma Yehowa mo Nyankopɔn.” 22 Efi atemmufo a wobuu atɛn wɔ Israel no bere so ne Israel ne Yuda ahemfo nyinaa bere so no, na wonnii Twam bi a ɛte sɛ eyi da.+ 23 Nanso Ɔhene Yosia ahenni afe a ɛto so 18 mu no, wodii Twam yi maa Yehowa wɔ Yerusalem. 24 Afei nso, akɔmfo, asumanfo,+ terafim ahoni,*+ abosom fĩ,* ne atantanne a abepue Yuda asaase so ne Yerusalem no, Yosia tuu ase na ama wadi Mmara no mu nsɛm so,+ nea wɔakyerɛw wɔ nhoma a ɔsɔfo Hilkia kohui wɔ Yehowa fi hɔ mu+ no. 25 N’anim no, ɔhene biara amma sɛ ɔno a ɔde ne koma nyinaa ne ne kra* nyinaa+ ne n’ahoɔden nyinaa dan baa Yehowa nkyɛn sɛnea Mose mmara no te pɛpɛɛpɛ, na n’akyi nso, obiara ansɔre a ɔte sɛ ɔno. 26 Ne nyinaa akyi no, Yehowa antwe n’abufuw kɛse no ansan, efisɛ nneɛma bɔne a Manase yɛ de huruu ne bo no maa ne bo fuw Yuda denneennen.+ 27 Yehowa kae sɛ: “Yuda nso mɛtow no afi m’anim akyene+ sɛnea metow Israel kyenee no;+ Yerusalem kurow a mapaw yi, ne ofi a mekaa ho asɛm sɛ, ‘Me din bɛkɔ so atena hɔ’+ no, mɛtow akyene.” 28 Yosia ho nsɛm a aka ne nea ɔyɛe nyinaa, wɔakyerɛw wɔ Yuda ahemfo abakɔsɛm nhoma no mu. 29 Ne bere so na Egypt hene Farao Neko baa Asiria hene nkyɛn wɔ Asubɔnten Eufrate ho, na Ɔhene Yosia fii adi sɛ ɔne no de rekosi ani, nanso bere a Neko huu no no, okum no wɔ Megido.+ 30 Enti ne nkoa de n’amu too teaseɛnam mu fi Megido kɔɔ Yerusalem, na wosiee no wɔ ne damoa mu. Ɛnna asaase no sofo faa Yosia ba Yehoahas, na wɔsraa no sii no hene ma odii ne papa ade.+ 31 Yehoahas+ bedii hene no, na wadi mfe 23, na odii ade abosome abiɛsa wɔ Yerusalem. Ne maame din de Hamutal,+ na na ɔyɛ Yeremia a ofi Libna no babea. 32 Ɔyɛɛ Yehowa ani so bɔne sɛnea ne nananom yɛe no ara.+ 33 Farao Neko+ de no too afiase wɔ Ribla,+ Hamat asaase so, na wamma wanni hene bio wɔ Yerusalem, na ɔmaa asaase no sofo tuaa dwetɛ dwetikɛse* 100 ne sika kɔkɔɔ dwetikɛse baako.+ 34 Afei nso, Farao Neko de Yosia ba Eliakim sii hene ma odii ne papa Yosia ade, na ɔsesaa ne din frɛɛ no Yehoiakim. Yehoahas de, ɔde no kɔɔ Egypt,+ na ɛhɔ na okowui.+ 35 Yehoiakim de dwetɛ ne sika kɔkɔɔ no maa Farao. Ogyigyee tow fii ɔman no* nkyɛn ansa na ɔrenya de akotua dwetɛ a Farao twa maa no no. Otwaa dwetɛ ne sika kɔkɔɔ dodow a ɔmanfo no biara betua maa wɔn, na ɔde maa Farao Neko. 36 Yehoiakim+ bedii hene no, na wadi mfe 25, na odii ade mfe 11 wɔ Yerusalem.+ Ne maame din de Sebida, na na ɔyɛ Pedaia a ofi Ruma no ba. 37 Ɔyɛɛ Yehowa ani so bɔne+ sɛnea ne nananom yɛe no ara.+\n^ Anaa “ɔhyɛɛ apam no mu den.”\n^ Nt., “remma ne babarima anaa ne babea mfa ogya mu.”\n^ Nt., “ahemfo de maa.”\n^ Kyerɛ sɛ, Ngodua Bepɔw, titiriw bepɔw no anaafo paa a wɔsan frɛ hɔ Mfomso Bepɔw no.\n^ Nt., “nifa.” Kyerɛ sɛ, obi ani kyerɛ apuei fam a, ɛwɔ anaafo.\n^ Anaa “Nkaebo.”\n^ Anaa “ɔde wɔn nyinaa bɔɔ afɔre.”\n^ Nt., “asaase no sofo.”


Marko 11 - Nkwa Asem (NA-TWI) | Biblica\nMarko 11 - Nkwa Asem (NA-TWI)\n1Yesu ne n’asuafo no rebɛn Betfage ne Betania a ɛwɔ Yerusalem nkwantia no, wobeduu Ngo Bepɔw no so maa Yesu somaa n’asuafo no mu baanu, dii wɔn anim kan.\n2 Yesu ka kyerɛɛ wɔn se, “Monkɔ akuraa a ɛwɔ hɔ no ase. Sɛ mudu hɔ a, mubehu sɛ wɔasa afurum ba bi a wɔntenaa ne so da hama. Monsan no, na momfa no mmrɛ me. 3 Na sɛ obi bisa mo se dɛn na moreyɛ a, monka no tiaa se, ‘Ne ho hia Awurade, na ɔbɛsan de no aba mprempren ara.”\n4 Asuafo baanu no siim. Wokohui sɛ aboa no sa ofi bi aboboano. Enti, wɔsanee no. 5 Wogu so resan no no, nnipa bi a wogyina nkyɛn bisaa wɔn se, “Adɛn nti na moresan afurum ba no?”\n6 Wɔkaa nea Yesu ka kyerɛɛ wɔn no kyerɛɛ nnipa no ma wɔtee wɔn ase.\n7 Wɔde afurum ba no brɛɛ Yesu, maa asuafo no de wɔn ntama guu aboa no so, maa Yesu tenaa no so. 8 Nnipakuw a wɔwɔ hɔ no bi de wɔn ntama sesɛw ɔkwan a ɔde aboa no nam so no so. Ebinom nso pempan nnubaa de sesɛw ɔkwan no mu saa ara.\n9 Na Yesu di nnipakuw no mfinimfini a wɔn nyinaa reteɛteɛm se, “Hosiana! Nhyira ne nea ɔnam Awurade din mu reba! 10 Anuonyam nka Onyankopɔn sɛ yɛn agya Dawid ahenni reba. Hosiana wɔ sorosoro nohɔ!”\n11 Yesu koduu Yerusalem no, ɔkɔɔ asɔredan no mu. Ɔhwɛɛ biribiara a ɛwɔ hɔ dinn ansa na ɔrefi hɔ, efisɛ, na onwini redwo enti ɔne asuafo dumien no kɔɔ Betania.\nYesu dome akutu dua\n12 Ade kyee anɔpa a wɔrefi Betania hɔ no, ɔkɔm dee no. 13 Wɔkɔe kakra no, ohui sɛ akutu dua bi si hɔ a ayɛ kusuu. Ɔkɔɔ hɔ kɔhwɛe sɛ akutu no bi wɔ so anaa. Nanso oduu hɔ no, ohui sɛ ahaban nko ara na ɛwɔ so. Saa bere no nso, na ɛnyɛ bere a ɛsɛ sɛ akutu sow.\n14 Nanso, Yesu domee akutu dua no se, “Efi nnɛ, worensow aba bio!” Asuafo no tee asɛm a ɔkae no.\nYesu kɔ asɔrefi\n15 Yesu san baa Yerusalem no ɔkɔɔ asɔrefi hɔ. Oduu hɔ no, ɔpamoo aguadifo a wɔwɔ hɔ no nyinaa, kaa sikasesafo apon nyinaa guu fam, bubuu pata a wɔtɔn mmorɔnoma wɔ mu no nyinaa, 16 siw kwan sɛ obiara mmedi gua wɔ hɔ bio.\n17 Ɔka kyerɛɛ wɔn se, “Kyerɛwsɛm no ka se, ‘M’asɔrefi yɛ beae a wɔbɔ mpae wɔ hɔ’ nanso mo de, mode hɔ ayɛ akorɔmfo atenae.”\n18 Asɔfo mpanyin ne Yudafo mpanyimfo tee nea Yesu ayɛ no, wɔbɔɔ ne ho pɔw pɛɛ ɔkwan a wɔbɛfa so ayi no afi hɔ. Asɛm a na ɛhaw wɔn ne sɛ, sɛ wɔanhwɛ no yiye nso a, ɛde basabasa bɛba, efisɛ, na nnipa bebree agye Yesu nkyerɛkyerɛ no atom. 19 Sɛnea na wɔtaa yɛ no, anwummere no ara wofii kurow no mu.\nAkutu dua a ewui no\n20 Anɔpa a asuafo no retwam wɔ akutu dua a Yesu domee no no ho no, wohui sɛ awu.\n21 Petro kaee nea Yesu ka de domee dua no no, ɔteɛɛm se, “Hwɛ, Kyerɛkyerɛfo! Akutu dua a wodomee no no awu!”\n22 Yesu nso ka kyerɛɛ n’asuafo no se, “Sɛ mowɔ gyidi wɔ Onyankopɔn mu a, 23 anka mubetumi aka akyerɛ Ngo Bepɔw yi se, ‘Tutu kogu po mu,’ na ebetutu akogu mu nso. Munnye nni; mommma mo gyidi nnhinhim. 24 Muntie nea mereka yi. Biribiara a mode gyidi bebisa wɔ mpaebɔ mu no, mo nsa bɛka. 25 Na sɛ morebɔ mpae a, nea edi kan no, sɛ wowɔ obi ho asɛm a, fa kyɛ no sɛnea ɛbɛyɛ a w’agya a ɔwɔ soro no nso de wo bɔne bɛkyɛ wo.”\n26 Na sɛ moamfa bɔne ankyɛ a, saa ara na mo Agya a ɔwɔ soro no nso remfa mo bɔne nkyɛ mo.\n27 Wɔbaa Yerusalem bio. Wɔkɔɔ asɔrefi hɔ no, asɔfo mpanyin ne Yudafo mpanyin baa ne nkyɛn bebisaa no se, 28 “Tumi bɛn na wugyinaa so pamoo aguadifo no?”\n29 Yesu nso buaa wɔn se, “Merebebisa mo asɛm baako bi na mummua me! 30 Onyankopɔn na ɔsomaa Yohane Osuboni anaa ɛnyɛ ɔno? Mummua me!”\n31 Wodwinnwen ho kae se, “Sɛ yɛka se, Onyankopɔn na ɔsomaa no a, wobebisa yɛn nea enti a yɛannye nea Yohane kae no anni. 32 Na sɛ yɛka se ɛnyɛ Onyankopɔn na ɔsomaa no nso a, dɔm no bɛhaw yɛn. Efisɛ, wɔn nyinaa nim sɛ Yohane yɛ odiyifo.”\n33 Enti, wɔn mmuae a wɔmae ara ne sɛ, “Yɛrentumi mmua. Yennim.”\nƐhɔ ara na Yesu nso ka kyerɛɛ wɔn se, “Sɛ munnim de a, me nso meremma mo asɛmmisa no ho mmuae!”\nNA-TWI : Marko 11


Nsɛm Bi Wɔ Bible Mu a Ɛne Bi Nhyia? | Bible Nsɛmmisa\nKENKAN WƆ Afrikaans Albanian Amharic Arabic Armenian Azerbaijani Azerbaijani (Cyrillic) Bulgarian Cebuano Chichewa Chinese Mandarin (Simplified) Chinese Mandarin (Traditional) Chitonga Cibemba Croatian Czech Dangme Danish Dutch Efik English Estonian Ewe Fijian Finnish French Ga Georgian German Greek Gun Haitian Creole Hausa Hebrew Hiligaynon Hindi Hungarian Iloko Indonesian Italian Japanese Kikamba Kikaonde Kinyarwanda Kirghiz Kirundi Korean Lingala Lithuanian Macedonian Malagasy Malayalam Maltese Mongolian Myanmar Nepali Norwegian Nzema Oromo Pangasinan Papiamento (Aruba) Papiamento (Curaçao) Persian Polish Portuguese Romanian Russian Samoan Sepedi Serbian Serbian (Roman) Sesotho (Lesotho) Shona Sinhala Slovak Slovenian Spanish Swahili Swedish Tagalog Tamil Tatar Telugu Thai Tiv Tsonga Tswana Turkish Turkmen Twi Ukrainian Venda Vietnamese Xhosa Yoruba Zulu\nƐnte saa koraa, Bible mu nsɛm nyinaa hyia. Ɛwom sɛ Bible mu nsɛm no bi ayɛ sɛ nea ɛne bi nhyia deɛ, nanso sɛ wode nsɛm a edidi so yi bi yɛ adwuma a, wubetumi ate Bible mu nsɛm ase yiye:\nHwɛ nsɛm a ɛfa ho no. Sɛ obi kyerɛw asɛm bi na wofa ne fã bi kɛkɛ a, anhwɛ a wobɛka sɛ ne nsɛm no bi ne ebi nhyia.\nHwɛ adwene a ɔkyerɛwfo no kura. Sɛ biribi si wɔ nnipa bi anim na wɔreka ho asɛm a, asɛm koro no ara, ɛsono sɛnea obiara bɛka no. Nanso wobɛhwɛ no, na obiara asɛm yɛ nokware.\nHwɛ ɛho abakɔsɛm ne amammerɛ.\nBisa wo ho sɛ asɛmfua yi, egyina hɔ ma biribi anaa ɛsɛ sɛ yɛfa no saa ara.\nHyɛ no nsow sɛ sɛ obi ma obi yɛ biribi ma no a, yebetumi aka sɛ onii no ankasa na ɔyɛe. *\nKenkan Bible a wɔakyerɛ ase yiye.\nMmɔ mmɔden sɛ wubekyinkyim Bible mu nsɛm ama ɛne ɔsom nkyerɛkyerɛ a ɛnyɛ nokware ahyia.\nBible mu nsɛm a edidi so yi ayɛ sɛ nea ɛne ebi nhyia. Yɛnhwɛ sɛnea nsɛm a yɛasusuw ho no bɛboa yɛn ama yɛakyerɛkyerɛ mu.\nNnyinasosɛm 1: Nsɛm a ɛfa ho\nSɛ da a ɛto so nson no, Onyankopɔn homee a, adɛn nti na Bible ka sɛ ɔda so ara reyɛ adwuma? Wohwɛ adebɔ ho nsɛm a ɛwɔ Genesis nhoma mu no a, wuhu asɛm yi, ‘da a ɛto so ason no, Onyankopɔn fii ase gyee n’ahome fii ne nnwuma a ɔyɛe no nyinaa ho.’ Saa asɛm no fa asase so nneɛma a ɔbɔe no ho titiriw. (Genesis 2:2-4) Bere a Yesu kaa sɛ Onyankopɔn “ayɛ adwuma abesi sesɛɛ” no na ɛnyɛ sɛ Yesu reka asɛm a ɛne Bible mu nsɛm nhyia. Mmom na ɔreka nnwuma foforo a Onyankopɔn yɛ ho asɛm. (Yohane 5:17) Nnwuma a Onyankopɔn yɛe no bi ne Bible a ɔma wɔkyerɛwee. Afei ɔda so ara ma nnipa akwankyerɛ ne ahobammɔ.—Dwom 20:6; 105:5; 2 Petro 1:21.\nNnyinasosɛm 2 ne 3: Adwene a ɔkyerɛwfo no kura ne ɛho abakɔsɛm\nƐhefa na Yesu saa onifuraefo bi yare no? Luka nhoma no bɔ amanneɛ sɛ Yesu saa onifuraefo bi yare “bere a ɔrebɛn Yeriko no.” Nanso asɛm a ɛte saa ara wɔ Mateo. Ɛka sɛ anifuraefo mmienu na Yesu saa wɔn yare ‘bere a ɔrefi Yeriko’ no. (Luka 18:35-43; Mateo 20:29-34) Nsɛm mmienu yi, ɛsono sɛnea obiara kaa no, nanso obiara deɛ boa ma asɛm no mu da hɔ. Mateo kaa nnipa dodow no ho asɛm sɛ wɔyɛ mmienu, nanso Luka deɛ ɔde n’adwene sii onipa a Yesu ne no kasae no nko ara so. Ɛdefa baabi a asɛm no sii no ho deɛ, wɔn a wotutu fam hwehwɛ tetefo nneɛma mu ahu sɛ Yesu bere so no na Yeriko nkurow no yɛ mmienu; kurow foforo ne kurow dedaw. Kurow dedaw no yɛ Yudafo dea, ɛnna foforo no nso yɛ Romafo dea. Efi kurow dedaw no rekɔ kurow foforo no mu yɛ kilomita baako ne fã (kwansin baako). Ɛbɛyɛ sɛ kurow mmienu no ntam na Yesu yɛɛ saa anwonwade no.\nNnyinasosɛm 4: Nsɛmfua a egyina hɔ ma biribi ne nea ɛsɛ sɛ yɛfa no saa ara\nWɔbɛsɛe asase anaa? Bible ka wɔ Ɔsɛnkafo 1:4 sɛ “asase de, etim hɔ daa.” Foforo ka sɛ “asase ne emu nneɛma bɛnan.” (2 Petro 3:10, Beck) Ɛyɛ a ebinom ka sɛ nsɛm mmienu yi nhyia. Nanso Bible mu no, sɛ wɔka “asase” ho asɛm a, etumi gyina hɔ ma nneɛma mmienu. Baako fa asase a yɛte so yi ho, ɛnna baako nso gyina hɔ ma nnipa a wɔte asase so. (Genesis 1:1; 11:1) Asɛm a ɛwɔ 2 Petro 3:10 no nkyerɛ sɛ wɔbɛhyew asase a yɛte so yi, mmom ɛfa “amumɔyɛfo sɛe da” ho.—2 Petro 3:7.\nNnyinasosɛm 5: Sɛ obi ma obi yɛ biribi ma no a, yebetumi aka sɛ onii no ankasa na ɔyɛe\nHena na ɔbɛkaa ɔsraani panyin no asɛm kyerɛɛ Yesu wɔ Kapernaum no? Mateo 8:5, 6 ka sɛ, ɔsraani panyin no ankasa na ɔbaa Yesu nkyɛn, nanso Luka 7:3 ka sɛ ɔsraani panyin no somaa Yudafo mpanyimfo bi maa wɔde n’abisade kɔtoo Yesu anim. Sɛ yɛhwɛ Bible mu nsɛm yi a, yehu sɛ ɔsraani panyin no na odii kan de adwene no bae nanso ɔno ara ankɔ, mmom ɔsomaa Yudafo mpanyimfo maa wɔde n’abisade kɔtoo Yesu anim.\nNnyinasosɛm 6: Bible a wɔakyerɛ ase yiye\nYɛn nyinaa yɛ bɔne? Bible ka sɛ yɛn nyinaa nyaa bɔne fii onipa a odi kan, Adam hɔ. (Romafo 5:12) Wohwɛ Bible nkyerɛase bi mu a, ɛka sɛ onipa pa “nyɛ bɔne,” na ɛte sɛ nea ɛne asɛm a yɛaka yi nhyia. (1 Yohane 3:6, The Bible in Basic English; King James Version) Nanso kasa a wɔde kyerɛw Bible no, Hela adeyɛ asɛm a wɔkyerɛɛ ase “bɔne” wɔ 1 Yohane 3:6 no gyina hɔ ma biribi a obi nnyaee, kyerɛ sɛ ogu so yɛ. Wɔde bɔne awo yɛn na yɛyɛ ho hwee a ɛnyɛ yiye. Ɛno wɔ hɔ, ɛnna yɛwɔ bɔne a ɛno deɛ yɛhyɛ da bu Onyankopɔn mmara so yɛ. Bible no bi wɔ hɔ a, wɔakyerɛ kasasin yi ase ama emu ada hɔ. Wɔakyerɛ ase sɛ obi a ‘ɔntena bɔne mu’ anaa ɔmfaa “bɔne nyɛɛ ne su.”—Wiase Foforo Nkyerɛase; Phillips.\nNnyinasosɛm 7: Di Bible akyi, ɛnyɛ ɔsom nkyerɛkyerɛ\nYesu ne Onyankopɔn yɛ pɛ? Anaasɛ Onyankopɔn yɛ kɛse sen no? Bere bi Yesu kaa sɛ: “Me ne Agya no yɛ biako.” Ɔsan kaa sɛ, “Agya no yɛ kɛse sen me.” (Yohane 10:30; 14:28) Anhwɛ a wobɛka sɛ nsɛm mmienu yi nhyia. Sɛ yebetumi ate nsɛm yi ase yiye a, gye sɛ yɛhwehwɛ Bible mu yiye, na yehu nea ɛka fa Yehowa ne Yesu ho ankasa. Yesu nsɛm yi mfa Baasakoro ho koraa. Enti ɛnsɛ sɛ yɛde kyerɛkyerɛ nsɛm yi mu. Efisɛ Baasakoro nkyerɛkyerɛ no nnyina Bible so. Bible ma yehu sɛ Yehowa nyɛ Yesu Agya kɛkɛ na mmom ɔsan yɛ Yesu Nyankopɔn. Ɔno na Yesu som no. (Mateo 4:10; Marko 15:34; Yohane 17:3; 20:17; 2 Korintofo 1:3) Yesu ne Onyankopɔn nyɛ pɛ.\nYesu asɛm a ɛne sɛ, “Me ne Agya no yɛ biako” no, nea ɛkyerɛ ara ne sɛ ɔne n’Agya Yehowa Nyankopɔn adwene hyia. Akyiri yi Yesu san kaa sɛ: “Agya no wɔ me mu na me nso mewɔ Agya no mu.” (Yohane 10:38) Ná Yesu ne n’akyidifo no nso adwene hyia paa. Bere bi, ɔbɔɔ mpae maa wɔn, na ɔka kyerɛɛ Onyankopɔn sɛ: “Mede anuonyam a wode ama me no ama wɔn na wɔayɛ biako sɛnea yɛyɛ biako no. Mewɔ wɔn mu na wo nso wowɔ me mu.”—Yohane 17:22, 23.\n^ nky. 8 Ɛho nhwɛso ni. Encyclopædia Britannica ka sɛ Taj Mahal asɔredan no, “Mughal Hempɔn Shah Jahān na osii.” Nanso ɛnyɛ ɔno ankasa na osii dan no efisɛ nhoma no san kaa sɛ “nnipa bɛboro 20,000 na wɔfaa wɔn” maa wɔyɛɛ ho adwuma.\nBible Bible Nsɛmmisa Ho Mmuae\nYehowa Adansefo Gye Di sɛ Onyankopɔn De Nnansia Paa na Ɛbɔɔ Wiase?\nWunim sɛ asɛm a ebinom ka sɛ wɔde nnansia paa na ɛbɔɔ wiase no ne Bible nhyia?\nBible—Ɛfi Onyankopɔn Hɔ Anaa?\nBible Yɛ Aborɔfo Nhoma Anaa?\nMose na Ɔkyerɛw Bible no Anaa?


Yesu Kyerɛɛ Nea Ɛgu Onipa Ho Fi | Yesu Asetena\nYESU KASA TIAA NNIPA ATETESƐM\nBere a Twam afahyɛ no reyɛ adu so wɔ afe 32 no, na Yesu ani abere denneennen rekyerɛkyerɛ nkurɔfo wɔ Galilea. Ɔfirii hɔ no, ɛbɛyɛ sɛ ɔde n’ani kyerɛɛ Yerusalem sɛ ɔrekɔdi Twam afahyɛ sɛnea Onyankopɔn Mmara kyerɛ no. Ná Yesu nim sɛ Yudafo no repɛ no akum no, enti ɔkɔɔ hɔ no, wannyi n’anim. (Yohane 7:1) Ɔfirii hɔ no, ɔsan kɔɔ Galilea.\nFarisifo ne akyerɛwfo fii Yerusalem baa Yesu nkyɛn. Saa bere no, ɛbɛyɛ sɛ na ɔwɔ Kapernaum. Dɛn na ɛde wɔn baa hɔ? Ná wɔrebɛpɛ biribi agyina so aka sɛ Yesu ato Yudasom mmara. Wɔbisaa no sɛ: “Adɛn nti na w’asuafoɔ no bu mpanimfoɔ atetesɛm soɔ? Sɛ nhwɛsoɔ no, sɛ wɔrebɛdidi a wɔnhohoro wɔn nsa.” (Mateo 15:2) Ná Onyankopɔn nkaa wɔ baabiara sɛ ne nkurɔfo ‘nhohoro wɔn nsa mmɛsi wɔn abatwɛ.’ (Marko 7:3) Nanso Farisifo no deɛ sɛ obi anyɛ saa a, wabɔ mmusu.\nYesu anyi wɔn asɛm no ano, na mmom ɔma wɔhuu sɛ, wɔn mpo deɛ, ɛyɛ a wɔhyɛ da bu Onyankopɔn Mmara so. Ɔbisaa wɔn sɛ: “Mo nso adɛn nti na mo atetesɛm nti mobu Onyankopɔn ahyɛdeɛ soɔ? Sɛ nhwɛsoɔ no, Onyankopɔn kaa sɛ, ‘Di wo papa ne wo maame ni’; afei ‘Ma deɛ ɔsopa ne papa anaa ne maame no nwu.’ Nanso mo deɛ moka sɛ, ‘Obiara a ɔbɛka akyerɛ ne papa anaa ne maame sɛ: “Biribiara a mewɔ a anka wobɛnya ho mfasoɔ afiri me nkyɛn no yɛ akyɛdeɛ a wɔahyira so ama Onyankopɔn” no, ɛnsɛ sɛ ɔdi ne papa anaa ne maame ni koraa.’”—Mateo 15:3-6; Exodus 20:12; 21:17.\nFarisifo no kaa sɛ sika, agyapade anaa biribi foforo biara a obi bɛhyira so ama Onyankopɔn no yɛ asɔrefie no dea, enti wɔrentumi mfa nni dwuma foforo biara. Yɛreka yi nso na dekode no da so wɔ onii no hɔ. Ná obi tumi ka sɛ ne sika anaa n’agyapade yɛ “korban” anaasɛ akyɛde a wahyira so ama Onyankopɔn anaa asɔrefie no. Ɛyɛ saa a na akɔyɛ te sɛ nea akyɛde no abɛdi asɔrefie no nsam. Ɛwom, sika anaa agyapade no da so wɔ onii no nkyɛn, nanso ɔkyerɛ sɛ ɔrentumi mfa mmoa n’awofo a wɔanyinyin anaa wɔnni bi no. Ɛno kyerɛ sɛ n’awofo hwɛ ho asɛde biara nna ne so bio.—Marko 7:11.\nHwɛ sɛnea na nkurɔfo no akyinkyim Onyankopɔn Mmara. Ɛdi sɛ Yesu bo fui ma ɔkaa sɛ: “Mode mo atetesɛm asɛe Onyankopɔn asɛm. Nyaatwomfoɔ, ɛdi sɛ Yesaia hyɛɛ mo ho nkɔm sɛ, ‘Ɔman yi de wɔn ano na ɛdi me ni, na wɔn akoma deɛ, atwe afiri me ho kɔ akyirikyiri. Wɔsom me kwa, ɛfiri sɛ wɔkyerɛkyerɛ nnipa ahyɛdeɛ.’” Bere a Yesu kasa tiaa Farisifo no, wɔantumi anka hwee. Afei ɔfrɛɛ nnipakuw no bae, na ɔka kyerɛɛ wɔn sɛ: “Montie na monte aseɛ: Ɛnyɛ deɛ ɛkɔ onipa anom na ɛgu ne ho fĩ, na mmom deɛ ɛfiri onipa anom ba na ɛgu ne ho fĩ.”—Mateo 15:6-11; Yesaia 29:13.\nAkyiri yi Yesu ne n’asuafo wɔ fie no, wɔbisaa no sɛ: “Wonim sɛ Farisifoɔ no tee deɛ wokaeɛ no, ɛtoo wɔn suntidua?” Ɔbuaa wɔn sɛ: “Dua biara a ɛnyɛ me soro Agya na ɔduaeɛ no, wɔbɛtu. Monnyaa wɔn. Wɔyɛ akwankyerɛfoɔ anifirafoɔ. Na sɛ onifirani kyerɛ onifirani kwan a, wɔn mmienu nyinaa bɛhwe amena mu.”—Mateo 15:12-14.\nPetro kasa maa asuafo no, na ɔkaa sɛ Yesu nkyerɛ wɔn dekode a ɛtumi gu onipa ho fĩ. Nea Petro kae no ɛbɛyɛ sɛ ɛyɛɛ Yesu nwonwa kakra. Enti Yesu kaa sɛ: “Monnim sɛ biribiara a ɛkɔ anomu no kɔ nsono mu na ɛfiri nipadua no mu kɔ? Nanso deɛ ɛfiri anomu ba no firi akoma no mu, na saa nneɛma no na ɛgu onipa ho fĩ. Sɛ nhwɛsoɔ no, akoma no mu na nsusuiɛ bɔne, awudie, awaresɛeɛ, adwamammɔ, korɔno, adansekunumu, ne abususɛm firi ba. Yeinom ne nneɛma a ɛgu onipa ho fĩ, na sɛ obi anhohoro ne nsa na ɔdidi a, ɛngu ne ho fĩ.”—Mateo 15:17-20.\nYesu asɛm no nkyerɛ sɛ ahotew ho nhia, anaasɛ ɛnhia sɛ obi hohoro ne nsa ansa na wayɛ aduane anaa wadidi. Mmom, na nyamesom mpanimfoɔ no yɛ nyaatwom, efisɛ na wɔde Onyankopɔn trenee mmara no ato nkyɛn na wɔde nnipa atetesɛm asi anan. Ɛno na na ɔrekasa atia. Nea ɛwom ara ne sɛ, nneɛma bɔne a ɛfiri komam na ɛgu obi ho fĩ.\nDɛn na Farisifo ne akyerɛwfo no de bɔɔ Yesu asuafo no sobo?\nSɛnea Yesu kyerɛɛ mu no, dɛn na Farisifo no yɛe a ɛkyerɛ sɛ wɔboapa buu Onyankopɔn Mmara so?\nDɛn paa na ɛgu onipa ho fĩ?


So Wopɛ sɛ Wuhu Nokware No?\nKENKAN WƆ Abbey Abua Acholi Afrikaans Ahanta Albanian Albanian Sign Language Altai American Sign Language Amharic Arabic Armenian Armenian (West) Assamese Ateso Attié Australian Sign Language Austrian Sign Language Aymara Azerbaijani Azerbaijani (Cyrillic) Bambara Baoule Bashkir Basque Bassa (Cameroon) Bassa (Liberia) Bengali Bicol Bislama Bissau Guinean Creole Bolivian Sign Language Boulou Bulgarian Bété Cakchiquel (Western) Cambodian Carib Catalan Cebuano Central Alaskan Yupik Chavacano Chichewa Chin (Hakha) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chopi Chuabo Chuukese Chuvash Cibemba Cinamwanga Cinyanja Colombian Sign Language Costa Rican Sign Language Croatian Czech Czech Sign Language Damara Dangme Danish Danish Sign Language Digor Diola Douala Drehu Dusun Dutch Dutch Sign Language Ecuadorian Sign Language Edo Efik Emberá (Catío) English Estonian Estonian Sign Language Ewe Fante Faroese Fataluku Fijian Filipino Sign Language Finnish Finnish Sign Language Fon Frafra French French Sign Language Fulfulde (Cameroon) Ga Galician Garifuna Georgian German Ghanaian Sign Language Gokana Greek Greek Sign Language Greenlandic Guadeloupean Creole Guarani Guarani (Bolivia) Guatemalan Sign Language Guianese Creole Gujarati Gun Guna Haitian Creole Hausa Hebrew Herero Hiligaynon Hindi Hiri Motu Hmong (White) Honduras Sign Language Huastec (San Luis Potosi) Hungarian Hungarian Sign Language Hunsrik Ibinda Icelandic Igbo Iloko Inakeanon Indian Sign Language Indonesian Indonesian Sign Language Irish Isoko Italian Italian Sign Language Itsekiri Iu Mien Ivatan Japanese Japanese Sign Language Jiwaka Jula Kabardin-Cherkess Kabiye Kabyle Kadazan Kalanga (Botswana) Kalenjin Kamayo Kannada Kazakh Kazakh (Arabic) Kekchi Khana Khasi Kikamba Kikaonde Kikongo Kikuyu Kiluba Kimbundu Kinaray-a Kinyarwanda Kipende Kirghiz Kiribati Kirundi Kisi Kongo Konkani (Devanagari) Konkani (Roman) Korean Kosraean Kpelle Krio Kryashen Kuhane (Subiya) Kurdish Kurmanji (Cyrillic) Kurdish Sorani Kwangali Kwanyama Kyangonde Lakota Lamba Laotian Latvian Latvian Sign Language Lhukonzo Lingala Lithuanian Lithuanian Sign Language Lomwe Low German Luganda Lugbara Lunda Luo Luvale Luxembourgish Macedonian Macua Madi Makasae Malagasy Malay Malayalam Malaysian Sign Language Maltese Mam Mambwe-Lungu Mangareva Mapudungun Marathi Marquesian (Hiva Oa) Marquesian (Nuku Hiva) Marshallese Mashi Mauritian Creole Maya Mayangna Mayo Mazahua Mazatec (Huautla) Mbukushu Melpa Mentawai Mexican Sign Language Miskito Mixe Mixtec (Guerrero) Mixtec (Huajuapan) Mizo Mongolian Moore Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Nama Navajo Ndau Ndebele Ndebele (Zimbabwe) Ndonga Nepali Ngabere Nias Nicaraguan Sign Language Nicobarese Niuean Norwegian Nyaneka Nyungwe Nzema Odia Oromo Ossetian Otetela Otomi (Mezquital Valley) Palauan Panamanian Sign Language Pangasinan Papiamento (Aruba) Papiamento (Curaçao) Paraguayan Sign Language Pennsylvania German Persian Peruvian Sign Language Pidgin (West Africa) Polish Polish Sign Language Ponapean Portuguese Portuguese Sign Language Punjabi Punjabi (Shahmukhi) Páez Quebec Sign Language Quechua (Ancash) Quechua (Ayacucho) Quechua (Bolivia) Quechua (Cuzco) Quiche Quichua (Chibuleo) Quichua (Chimborazo) Quichua (Imbabura) Quichua (Pastaza) Quichua (Tena) Rapa Nui Rarotongan Romanian Romanian Sign Language Romany (Macedonia) Romany (Northern Greece) Romany (Romania) Romany (Southern Greece) Rungus Runyankore Russian Rutoro Réunion Creole Samoan Sango Saramaccan Sarnami Scottish Gaelic Sena Sepedi Serbian Serbian (Roman) Serer Sesotho (Lesotho) Sesotho (South Africa) Seychelles Creole Shona Shuar Sidama Silozi Sinhala Slovak Slovak Sign Language Slovenian Solomon Islands Pidgin Somali Spanish Spanish Sign Language Sranantongo Swahili Swahili (Congo) Swati Swedish Swedish Sign Language Swiss German Sign Language Tagalog Tahitian Tajiki Talian Tamil Tandroy Tarahumara (Central) Tarascan Tatar Telugu Tetun Dili Thai Tigrinya Tiv Tlapanec Toba Tojolabal Tok Pisin Tongan Totonac Tshiluba Tshwa Tsonga Tswana Turkish Turkmen Turkmen (Cyrillic) Tuvaluan Tuvinian Twi Tzotzil Udmurt Uighur (Cyrillic) Ukrainian Umbundu Urdu Urhobo Uruund Uzbek Valencian Venda Venezuelan Sign Language Vezo Vietnamese Voru Wallisian Waray-Waray Wayuunaiki Welsh Wichi Wolaita Wolof Xhosa Yacouba Yakutsk Yapese Yoruba Zande Zapotec (Guevea) Zapotec (Isthmus) Zapotec (Lachiguiri) Zimbabwe Sign Language Zulu\nNOKWARE a ɛfa dɛn ho? Nokware a ɛfa nsɛmmisa a ɛho hia paa a adesamma abisa pɛn no ho. Ebia woabisa nsɛm a ɛtete sɛɛ bi pɛn:\nSo Onyankopɔn dwen yɛn ho ampa?\nSo akodi ne amanehunu to betwa da bi?\nSo anidaso bi wɔ hɔ ma awufo?\nMɛyɛ dɛn abɔ mpae ama Onyankopɔn atie?\nMɛyɛ dɛn anya anigye wɔ asetena mu?\nƐhefa na wobɛhwehwɛ saa nsɛmmisa yi ho mmuae afi? Sɛ wokɔ nhomakorabea anaa baabi a wɔtɔn nhoma a, wubehu nhoma pii a wɔakyerɛw a ɛkyerɛ sɛ ɛwɔ nsɛmmisa yi ho mmuae. Nanso mpɛn pii no, nhoma ahorow yi mu nsɛm nhyia. Ebi wɔ hɔ a, ɛte sɛ nea ɛso wɔ mfaso nnɛ, nanso ɛnkyɛ na emu nsɛm no atwam ma wɔayɛ mu nsakrae anaa wɔayɛ foforo.\nNanso nhoma bi wɔ hɔ a ɛwɔ nsɛmmisa yi ho mmuae a edi mũ. Ɛyɛ nhoma a emu nsɛm yɛ nokware. Yesu Kristo ka kyerɛɛ Onyankopɔn wɔ mpaebɔ mu sɛ: “W’asɛm yɛ nokware.” (Yohane 17:17) Ɛnnɛ, yenim sɛ saa Asɛm no ne Kyerɛw Kronkron no. Wɔ nkratafa a edidi so yi mu no, wubehu nsɛmmisa yi ho mmuae kakra a Bible de ma a ɛtɔ asom na ɛyɛ nokware.\nNEA ENTI A WOBISA: Yɛte wiase bi a atirimɔdensɛm ne ntɛnkyea abu so wom mu. Ɔsom pii kyerɛkyerɛ sɛ Onyankopɔn pɛ nti na yɛrehu amane.\nNEA BIBLE KYERƐKYERƐ: Ɛnyɛ Onyankopɔn na ɔma amumɔyɛsɛm kɔ so. Hiob 34:10 ka sɛ: “Ɛmpare nokware Nyankopɔn sɛ ɔbɛyɛ bɔne, ne ade nyinaa so Tumfoɔ sɛ ɔbɛyɛ nea ɛnteɛ!” Onyankopɔn wɔ biribi pa ma adesamma. Ɛno nti na Yesu kyerɛe sɛ yɛmmɔ mpae sɛ: “Yɛn Agya a wowɔ soro, . . . w’ahenni mmra. W’apɛde nyɛ hɔ wɔ asase so te sɛ ɔsoro.” (Mateo 6:9, 10) Onyankopɔn dwen yɛn ho araa ma enti, wayɛ nea obetumi biara sɛnea ɛbɛyɛ a n’atirimpɔw bɛba mu ɔkwan biara so.—Yohane 3:16.\nAfei nso hwɛ Genesis 1:26-28; Yakobo 1:13; ne 1 Petro 5:6, 7.\nNEA ENTI A WOBISA: Wɔakɔ so akunkum nnipa pii wɔ akodi mu. Amane a nnipa hu no ka yɛn nyinaa.\nNEA BIBLE KYERƐKYERƐ: Onyankopɔn aka bere a ɔbɛma asomdwoe aba asase so nyinaa ho asɛm. Wɔ ne soro Ahenni nniso ase no, nnipa ‘rensua akodi bio.’ Mmom no, “wɔde wɔn nkrante bɛyɛ nsɔw.” (Yesaia 2:4) Onyankopɔn beyi ntɛnkyea ne amanehunu nyinaa afi hɔ. Bible hyɛ bɔ sɛ: “[Onyankopɔn bɛpopa] wɔn aniwam nusu nyinaa, na owu nni hɔ bio, na awerɛhow ne osu ne yaw nso nni hɔ bio. Kan nneɛma [a ntɛnkyea ne amanehunu a ɛrekɔ so nnɛ ka ho] no atwam.”—Adiyisɛm 21:3, 4.\nAfei nso hwɛ Dwom 37:10, 11; 46:9; ne Mika 4:1-4.\nNEA ENTI A WOBISA: Ɔsom ahorow a ɛwɔ wiase no kyerɛkyerɛ sɛ biribi hyɛ onipa mu a ɛkɔ so tena ase wɔ ne wu akyi. Ebinom kyerɛ sɛ awufo betumi ahaw ateasefo, anaa Onyankopɔn de abɔnefo to hellgya mu yɛ wɔn ayayade daa de twe wɔn aso.\nNEA BIBLE KYERƐKYERƐ: Sɛ onipa wu a, na wawu. Ɔsɛnkafo 9:5 ka sɛ: “Awufo de, wonnim biribiara.” Esiane sɛ awufo nnim hwee, na wɔnte nka, anaa wonhu nea ɛrekɔ so biara nti, wontumi nhaw ateasefo anaa wontumi mmoa wɔn.—Dwom 146:3, 4.\nAfei nso hwɛ Genesis 3:19 ne Ɔsɛnkafo 9:6, 10.\nNEA ENTI A WOBISA: Yɛpɛ sɛ yɛtena nkwa mu, na yɛpɛ sɛ yɛne yɛn adɔfo bom gye yɛn ani. Enti ɛnyɛ nwonwa sɛ yɛpɛ sɛ yɛsan hu yɛn adɔfo a wɔawuwu no.\nNEA BIBLE KYERƐKYERƐ: Wobenyan nnipa pii a wɔawuwu no. Yesu hyɛɛ bɔ sɛ: ‘Wɔn a wɔwɔ nkae ada mu nyinaa befi adi.’ (Yohane 5:28, 29) Nnipa a wobenyan wɔn no benya hokwan atena paradise wɔ asase so sɛnea Onyankopɔn bɔɔ ne tirim mfiase no. (Luka 23:43) Nea ɛka bɔhyɛ yi ho ne sɛ, nnipa asoɔmmerɛwfo benya akwahosan pa na wɔatena ase daa. Bible ka sɛ: “Treneefo benya asase no adi, na wɔatena so daapem.”—Dwom 37:29.\nAfei nso hwɛ Hiob 14:14, 15; Luka 7:11-17; ne Asomafo Nnwuma 24:15.\nNEA ENTI A WOBISA: Ɛrekame ayɛ sɛ ɔsom biara mu nnipa bɔ mpae. Nanso, pii te nka sɛ Onyankopɔn ntie wɔn mpaebɔ.\nNEA BIBLE KYERƐKYERƐ: Yesu kyerɛɛ yɛn sɛ ɛnsɛ sɛ yetĩ nsɛm koro no ara mu ka wɔ yɛn mpaebɔ mu. Ɔkae sɛ: “Sɛ worebɔ mpae a, ntĩ nsɛm koro no ara mu nka no mpɛn pii.” (Mateo 6:7) Sɛ yɛpɛ sɛ Onyankopɔn tie yɛn mpaebɔ a, ɛsɛ sɛ yɛbɔ no wɔ ɔkwan a ɔpene so so. Sɛ yɛbɛyɛ saa a, ɛsɛ sɛ yesua Onyankopɔn apɛde ho ade, na yɛbɔ mpae ma ɛne no hyia. Bible kyerɛkyerɛ eyi mu wɔ 1 Yohane 5:14 sɛ: ‘Biribiara a yebisa sɛnea Onyankopɔn apɛde te no, otie yɛn.’\nAfei nso hwɛ Dwom 65:2; Yohane 14:6, 14; ne 1 Yohane 3:22.\nNEA ENTI A WOBISA: Nnipa pii gye di sɛ sika, edin a wobegye, anaa ahoɔfɛ betumi ama wɔanya anigye. Enti, ɛno ara na wodi akyi—nanso wonnya anigye a wɔpɛ no.\nNEA BIBLE KYERƐKYERƐ: Yesu ma yehuu nea ɛbɛma yɛanya anigye bere a ɔkae sɛ: “Anigye ne wɔn a wonim wɔn honhom mu ahiade.” (Mateo 5:3) Sɛ yedi nea ɛho hia paa—Onyankopɔn ne nea wabɔ ne tirim sɛ ɔbɛyɛ ama yɛn—ho dwuma nkutoo a, na yebetumi anya anigye ankasa. Nokware a ɛte saa wɔ Bible mu. Nokware a ɛte saa a yebehu no betumi aboa yɛn ma yɛahu nea ehia ankasa ne nea ɛho nhia. Sɛ yɛma Bible mu nokware boa yɛn wɔ yɛn gyinaesi ne yɛn nneyɛe mu a, ɛbɛma yɛanya asetena a edi mũ.—Luka 11:28.\nAfei nso hwɛ Mmebusɛm 3:5, 6, 13-18 ne 1 Timoteo 6:9, 10.\nEyi yɛ nsɛmmisa asia no ho mmuae kakra a Bible de ma. So wopɛ sɛ wunya nsɛmmisa yi ho mmuae pii? Sɛ woka wɔn a “wonim wɔn honhom mu ahiade” no ho a, akyinnye biara nni ho sɛ wobɛpɛ sɛ wunya ho mmuae. Ebia wubesusuw nsɛmmisa afoforo te sɛ nea edidi so yi ho: ‘Sɛ Onyankopɔn dwen yɛn ho a, dɛn nti na wama abɔnefosɛm ne amanehunu akɔ so bere tenten saa? Mɛyɛ dɛn ama m’abusua asetena atu mpɔn?’ Bible ma yɛn nsɛmmisa yi ne afoforo pii ho mmuae a ɛkɔ akyiri na ntease wom.\nNanso ɛnnɛ, nnipa pii mpɛ sɛ wɔhwehwɛ Bible no mu. Wobu Bible sɛ nhoma a emu nsɛm dɔɔso dodo a ɛtɔ bere bi a ɛyɛ den sɛ wɔbɛte ase. Wobɛpɛ sɛ obi boa wo ma wunya nsɛmmisa yi ho mmuae fi Bible mu? Yehowa Adansefo wɔ nneɛma abien a ebetumi aboa wo\nNea edi kan no, wɔayɛ Dɛn na Yebetumi Asua Afi Bible Mu? nhoma no sɛ ɛmmoa nkurɔfo a wonni wɔn ho adagyew ma wɔnhwehwɛ nsɛmmisa a ɛho hia yi ho mmuae a ɛtɔ asom wɔ Bible mu. Nea ɛto so abien ne Bible adesua a wɔne afoforo yɛ a wontua hwee no. Yehowa Dansefo bi betumi aba wo nkyɛn wɔ fie anaa baabi foforo a ɛfata, na nnawɔtwe biara ɔde bere kakra ne wo abesua Bible no a wuntua hwee. Nnipa pii a wɔwɔ wiase nyinaa anya nhyehyɛe yi so mfaso. Ama wɔn mu pii de anigye aka sɛ: “Mahu nokware no!”\nBiribi foforo biara nni hɔ a ɛsen eyi. Bible mu nokware ma yɛde yɛn ho fi gyidihunu ne ehu ho, na ɛmma yɛn adwene ntu mfra. Ɛma yɛn anidaso, atirimpɔw, ne anigye wɔ asetenam. Yesu kae sɛ: “Mubehu nokware no, na nokware no bɛma moade mo ho.”—Yohane 8:32.\nBible ka sɛ Onyankopɔn na ɔbɔɔ nneɛma nyinaa. Wohwɛ a ɔdwen yɛn ho?\nWopɛ sɛ Wuhu Nokware No?\nWowɔ Bible Nsɛmmisa? Wobɛnya Ho Mmuae a Ɛtɔ Asom Wɔ Ha!


Momma Yɛnyɛ Yɛn Ho Akumaa | Adesua\n“Nea ɔyɛ ne ho akumaa wɔ mo nyinaa mu no, ɔno na ɔyɛ ɔkɛse.”—LUKA 9:48.\nDɛn na ɛbɛboa yɛn ma yɛayɛ yɛn ho akumaa?\nDɛn na ɛma nea ɔyɛ akumaa yɛ ‘kɛse’?\nYɛbɛyɛ dɛn ada ahobrɛase adi wɔ aware mu, asafo no mu, yɛne afoforo ntam?\n1, 2. Afotu bɛn na Yesu de maa n’asomafo no, na dɛn nti na ɔyɛɛ saa?\nNÁ ƐYƐ afe 32 Y.B. Saa bere no, na Yesu ne n’asomafo no wɔ Galilea mantam mu. Wɔwɔ hɔ no, asomafo no bi fii ase gyee akyinnye; na obiara pɛ sɛ ɔkyerɛ sɛ ɔno na ɔyɛ kɛse. Asɛmpa kyerɛwfo Luka kae sɛ: “Asɛm bi sɔree wɔn mu a ɛfa nea ɔbɛyɛ wɔn mu kɛse ho. Bere a Yesu huu wɔn koma mu nsusuwii no, ɔfaa abofra kumaa bi de no gyinaa ne nkyɛn na ɔka kyerɛɛ wɔn sɛ: ‘Obiara a obegye abofra yi me din mu no, na wagye me nso, na obiara a obegye me no, na wagye nea ɔsomaa me no nso. Na nea ɔyɛ ne ho akumaa wɔ mo nyinaa mu no, ɔno na ɔyɛ ɔkɛse.’” (Luka 9:46-48) Yesu tɔɔ ne bo ase boaa asomafo no ma wohuu nea enti a ɛsɛ sɛ wɔbrɛ wɔn ho ase.\n2 Sɛ yɛde afotu a Yesu de maa n’asomafo sɛ wɔnyɛ wɔn ho akumaa no toto adwene a na Yudafo kura saa bere no ho a, dɛn na yebetumi aka? Ná ehyia anaa ɛbɔ abira? Nhoma bi ka sɛ ade biako a na ehia Yudafo paa ne dibea, enti na obiara hwɛ yiye sɛ ɔntew ne yɔnko dibea so wɔ biribiara mu. (Theological Dictionary of the New Testament) Ná Yesu mpɛ sɛ n’asuafo no suasua saa suban no.\n3. (a) Sɛ yɛka sɛ obi yɛ ne ho akumaa a, ɛkyerɛ dɛn? Dɛn nti na ebetumi ayɛ den sɛ yɛbɛyɛ yɛn ho akumaa? (b) Nsɛmmisa bɛn na yebesusuw ho wɔ adesua yi mu?\n3 Hela asɛmfua a wɔkyerɛɛ ase “akumaa” no kyerɛ obi a ɔbrɛ ne ho ase anaa ɔba fam, obi a onni tumi anaa dibea biara. Yesu faa abofra kumaa de no yɛɛ asuade maa n’asomafo no huu nea enti a ɛsɛ sɛ wɔbrɛ wɔn ho ase. Ɛsɛ sɛ nokware Kristofo a wɔwɔ hɔ nnɛ sua biribi fi afotu a Yesu de maa n’asomafo no mu. Ɛtɔ da bi a ebetumi ayɛ den sɛ yɛbɛyɛ yɛn ho akumaa. Ɛyɛ nnipa su sɛ yɛbɛma yɛn ho so asen afoforo na yɛapɛ anuonyam ama yɛn ho. Obiara pɛ sɛ odi ne yɔnko anim wɔ wiase yi mu, na yɛanhwɛ yiye a yebenya saa su no bi na yɛayɛ pɛsɛmenkominya na yɛahyɛ afoforo so mpo. Ɛnde, dɛn na ɛbɛboa yɛn ma yɛabrɛ yɛn ho ase? Bere a Yesu kae sɛ ‘nea ɔyɛ akumaa na ɔyɛ ɔkɛse’ no, dɛn na na ɔrepɛ akyerɛ? Tebea bɛn mu na ɛsɛ sɛ yɛyere yɛn ho da ahobrɛase adi?\n“O HWƐ SƐNEA ONYANKOPƆN AHONYA NE NYANSA NE NIMDEƐ MU DƆ FA!”\n4, 5. Dɛn na ebetumi aboa yɛn ma yɛabrɛ yɛn ho ase? Ma nhwɛso.\n4 Sɛ yɛhwɛ Yehowa kɛseyɛ a, yehu sɛ nnipa nsɛ hwee. Eyi yɛ ade biako a ɛma yɛbrɛ yɛn ho ase. Yehowa sõ, na nokwasɛm ne sɛ “obiara ntumi nhwehwɛ ne ntease mu nwie.” (Yes. 40:28) Na ɔsomafo Paulo nim sɛ Yehowa yɛ kɛse, enti ɔkyerɛwee sɛ: “O hwɛ sɛnea Onyankopɔn ahonya ne nyansa ne nimdeɛ mu dɔ fa! Hwɛ, wɔrentumi mpɛɛpɛɛ n’atemmu mu, na wɔrentumi nhwehwɛ n’akwan mu nwie da!” (Rom. 11:33) Bɛyɛ mfe 2,000 ni na Paulo kaa saa asɛm no, na efi saa bere no de besi nnɛ nnipa nimdeɛ adɔɔso, nanso asɛm a ɔkae no da so ara yɛ nokware. Sɛ yɛasua ade akosi he mpo a, ɛsɛ sɛ yehu sɛ yɛrentumi nsua Yehowa ho ade nwie da, na ne nnwuma ne n’akwan nso, yɛrentumi mpɛɛpɛɛ mu nwie.\n5 Ma yɛmfa Leo * asɛm no nyɛ nhwɛso. Ohui sɛ ɔrentumi nsua Onyankopɔn abɔde ho nsɛm nwie da, na eyi boaa no ma ɔbrɛɛ ne ho ase. Bere a Leo yɛ aberante no, na n’ani gye nyansahu ho. Ná ɔpɛ sɛ ohu sɛnea amansan yi te, enti osuaa ho ade wɔ sukuu. Nanso ɔno ankasa kae sɛ: “Nea misuae no ma mihui sɛ nyansahu nkutoo ntumi mmoa adesamma mma wonhu biribiara a ɛwɔ amansan yi mu. Enti migyae kosuaa mmara.” Bere bi akyi no, Leo bɛyɛɛ lɔyani, na edidi mu ara na ɔbɛyɛɛ ɔtemmufo. Akyiri yi Yehowa Adansefo ne Leo ne ne yere suaa Bible ma wohuu nokware no, na wohyiraa wɔn ho so maa Onyankopɔn bɔɔ asu. Ná Leo asua nhoma akɔ akyiri de, nanso dɛn na ɛboaa no ma ɔyɛɛ ne ho akumaa? Ɔkae sɛ: “Mibehui sɛ yɛyɛ dɛn ara a, yɛrentumi nsua Yehowa ne amansan yi ho ade nwie da.”\nƐyɛ nidi kɛse paa sɛ Yehowa ama yɛreka asɛmpa no\n6, 7. (a) Dɛn na Yehowa ayɛ a ɛkyerɛ sɛ ɔbrɛ ne ho ase paa? (b) Ɛbɛyɛ dɛn na Onyankopɔn ahobrɛase ama obi ayɛ ‘kɛse’?\n6 Ade foforo a ɛboa yɛn ma yɛbrɛ yɛn ho ase ne sɛ Yehowa ankasa brɛ ne ho ase. Anyɛ hwee koraa no, “yɛyɛ Onyankopɔn mfɛfo adwumayɛfo.” (1 Kor. 3:9) Wo de, susuw ho hwɛ: Yehowa, Onyankopɔn a ne kɛseyɛ nni ano no, di yɛn ni sɛ wama yɛanya hokwan de n’Asɛm Bible reyɛ asɛnka adwuma no! Asɛnka adwuma no te sɛ aba a yedua gugu so nsu. Ɛwom sɛ Yehowa na ɔma enyin de, nanso hokwan a ɔde ama yɛn sɛ yɛne no mmom nyɛ adwuma no yɛ nidi kɛse. (1 Kor. 3:6, 7) Eyi nko ara mpo kyerɛ sɛ Onyankopɔn brɛ ne ho ase paa. Ɛsɛ sɛ Yehowa nhwɛso yi hyɛ yɛn mu biara nkuran na ɔyɛ ne ho akumaa.\n7 Biribiara a odwontofo Dawid yɛe biara, Onyankopɔn ahobrɛase na ɛbɔɔ no kyidɔm. Ɔtoo dwom maa Yehowa sɛ: “Wode wo nkwagye kyɛm bɛma me, na w’ahobrɛase na ɛma meyɛ kɛse.” (2 Sam. 22:36) Dawid gye toom sɛ Yehowa ahobrɛase na ɛmaa no so ma otumi yɛɛ nneɛma akɛse wɔ Israel. (Dw. 113:5-7) Saa ara na ɔyɛ ma yɛn nso. Wo de, ma yɛnhwɛ, dɛn paa na yɛwɔ a ‘yɛannya’ amfi Yehowa hɔ—nimdeɛ, hokwan, ɔdom akyɛde, anaa dɛn? (1 Kor. 4:7) Obi a ɔyɛ ne ho akumaa yɛ ‘kɛse,’ efisɛ Yehowa bu ne somfo a ɔte saa sɛ ɔsom bo. (Luka 9:48) Momma yɛnhwɛ nea enti a ɛte saa.\n‘NEA ƆYƐ AKUMAA MO MU YƐ KƐSE’\n8. Dɛn nti na ehia sɛ wɔn a wɔwɔ Yehowa ahyehyɛde no mu brɛ wɔn ho ase?\n8 Sɛ yɛn ani begye Onyankopɔn ahyehyɛde yi mu na yɛadi asafo no akwankyerɛ akyi pɛpɛɛpɛ a, ehia sɛ yɛbrɛ yɛn ho ase. Momma yɛmfa ababaa bi a yɛfrɛ no Petra asɛm no nyɛ nhwɛso. Na n’abusuafo yɛ Adansefo, nanso na ɔpɛ sɛ ɔno ara yɛ nea ɔpɛ, enti ɔne asafo no ammɔ bio. Mfe bi akyi no, ofii ase ne asafo no bɔe bio. Seesei ɛyɛ ne dɛ sɛ ɔwɔ Yehowa ahyehyɛde no mu, na ɔbɔ mmɔden sɛ obedi asafo no akwankyerɛ so. Dɛn na ɛkaa no ma ɔsesae? Ɔkae sɛ, sɛ n’ani bɛka Onyankopɔn ahyehyɛde no mu a, su a ehia paa ne ahobrɛase.\n9. Sɛ obi brɛ ne ho ase a, ɔyɛ n’ade dɛn wɔ honhom fam aduan ho? Dɛn nti na yebetumi aka sɛ onipa a ɔte saa som bo?\n9 Sɛ obi brɛ ne ho ase a, n’ani sɔ honhom fam aduan ne nneɛma foforo a Yehowa de ma yɛn. Obi a ɔte saa gye bere sua Bible, na Ɔwɛn-Aban ne Nyan! biara mpa ne ti so a ɔnkenkan. Yehowa asomfo pii de ayɛ wɔn su sɛ nhoma foforo biara ba a, wɔbɛkenkan ne nyinaa ansa na wɔde ato hɔ. Obi a ɔbrɛ ne ho ase no yɛ saa ara. Sɛ yesua asafo nhoma a, ɛkyerɛ sɛ yɛbrɛ yɛn ho ase na yɛn ani sɔ nea Yehowa ayɛ ama yɛn. Ɛno bɛma yɛn ho akokwaw na ayɛ mmerɛw ama Yehowa sɛ ɔde yɛn bedi dwuma pii wɔ ne som mu.—Heb. 5:13, 14.\n10. Yɛbɛyɛ dɛn ayɛ yɛn ho akumaa wɔ asafo no mu?\n10 Ade foforo nso wɔ hɔ a ɛma obi a ɔyɛ ne ho akumaa yɛ ‘kɛse’ anaa ɔsom bo ma Yehowa. Asafo biara wɔ mpanyimfo a Yehowa de ne honhom kronkron apaw wɔn. Mpanyimfo no yɛ asafo nhyiam ne asɛnka ho nhyehyɛe, na wɔsrasra anuanom hyɛ wɔn den. Sɛ yɛyɛ yɛn ho akumaa na yeso mpanyimfo no asen ma nhyehyɛe ahorow no kɔ so a, ɛboa ma anigye, asomdwoe, ne biakoyɛ tena asafo no mu. (Monkenkan Hebrifo 13:7, 17.) Sɛ woyɛ asafo mu panyin anaa ɔsomfo na wo ara wohwɛ hokwan kɛse a Yehowa de ama wo yi a, so ɛnka wo mma wommrɛ wo ho ase na wonkyerɛ ho anisɔ?\n11, 12. Su bɛn na ɛbɛma Yehowa ahyehyɛde no de yɛn adi dwuma pii, na dɛn ntia?\n11 Nea ɔyɛ ne ho akumaa yɛ ‘kɛse’ anaa ɔsom bo ma Yehowa ahyehyɛde no, efisɛ n’ahobrɛase nti Onyankopɔn tumi de no di dwuma pii. Yesu tuu n’asuafo fo sɛ wɔnyɛ wɔn ho akumaa efisɛ na wɔn mu binom resuasua wiase no su. Luka 9:46 ka sɛ: “Asɛm bi sɔree wɔn mu a ɛfa nea ɔbɛyɛ wɔn mu kɛse ho.” Ɛtɔ da bi a yɛn nso, ɛyɛ yɛn sɛ yɛkyɛn yɛn nuanom Kristofo anaa yɛsen obiara? Ahantan ne pɛsɛmenkominya adonnɔn wiase mu nnipa dodow no ara, na ɛsɛ sɛ yɛhwɛ yiye na yɛansuasua wɔn. Sɛ yɛbrɛ yɛn ho ase na yɛde Yehowa apɛde di kan a, yetumi ne yɛn nuanom bɔ ma wɔn ani gye.\n12 Sɛ yɛte afotu a Yesu de mae sɛ yɛnyɛ yɛn ho akumaa no ase a, ɛbɛka yɛn ma yɛabrɛ yɛn ho ase wɔ tebea biara mu. Momma yensusuw tebea abiɛsa bi ho.\nBƆ MMƆDEN YƐ WO HO AKUMAA\n13, 14. Dɛn na okunu anaa ɔyere yɛ a ɛkyerɛ sɛ ɔreyɛ ne ho akumaa? Eyi bɛboa wɔn aware dɛn?\n13 Aware mu. Ɛnnɛ, nnipa pii dwen wɔn nko ara de ho; sɛ ɛba sɛ wobetiatia afoforo fahodi so na wɔn nsa aka nea wɔpɛ mpo a ɛmfa wɔn ho. Nanso obi a ɔyɛ ne ho akumaa wɔ su a ɔsomafo Paulo hyɛɛ yɛn nkuran sɛ yenya no bi. Ɔkyerɛw Romafo no sɛ: “Momma yenni nneɛma a ɛde asomdwoe ba, ne nneɛma a ɛhyɛ yɛn den akyi.” (Rom. 14:19) Obi a ɔyɛ ne ho akumaa bɔ mmɔden sɛ ɔbɛma asomdwoe atena ɔne obiara ntam, titiriw ɔne ne kunu anaa ne yere ntam.\n14 Wo de, ma yɛmfa anigyede nyɛ nhwɛso. Ebetumi aba sɛ ɛsono nea ɔbarima no pɛ sɛ ɔde gyigye n’ani, ɛnna ɛsono nea ɔbea no nso pɛ. Ebia nea ɔbarima no de gyigye n’ani ne sɛ ɔbɛtena fie akenkan nhoma bi. Nanso ɔbea no de, ebia nea ɔpɛ ne sɛ obepue akɔtena baabi adidi anaa wakɔsrasra ne nnamfo. Sɛ ɔbarima no brɛ ne ho ase na wannwen nea ɔno nko ara pɛ ho na odwen ne yere ho a, ɛbɛyɛ mmerɛw ama ne yere sɛ obebu no. Sɛ ɔbea no nso anhyɛ ne kunu sɛ ɔnyɛ nea ɔpɛ mma no na odwen nea ne kunu pɛ ho a, ne kunu bɛdɔ no paa na wabu no. Sɛ awarefo no biara yɛ ne ho akumaa a, wɔn aware no bɛsɔ.—Monkenkan Filipifo 2:1-4.\n15, 16. Su bɛn na Dawid kaa ho asɛm wɔ Dwom 131, na ɛsɛ sɛ ɛka yɛn ma yɛyɛ yɛn ade dɛn wɔ asafo no mu?\n15 Asafo no mu. Wiase no mu de, nnipa dodow no ara pɛ biribi a, wɔpɛ sɛ wɔn nsa ka no hɔ ara. Wonni abotare a wɔde twɛn biribiara. Sɛ yɛyɛ yɛn ho akumaa a, ɛboa ma yɛtwɛn Yehowa. (Monkenkan Dwom 131:1-3.) Sɛ yɛbrɛ yɛn ho ase twɛn Yehowa a, obehyira yɛn. Yebenya ahobammɔ, akomatɔyam ne awerɛkyekye. Enti sɛ Dawid ka kyerɛɛ ne mfɛfo Israelfo sɛ wonnya abotare ntwɛn Onyankopɔn a, na odi ka!\n16 Sɛ wobrɛ wo ho ase twɛn Yehowa a, wo nso wubenya awerɛkyekye te sɛ Dawid. (Dw. 42:5) Ebia wopɛ sɛ ‘wobɛyɛ ahwɛfo adwuma’ no bi. Sɛ saa a, na ‘woapɛ adwuma pa.’ (1 Tim. 3:1-7) Ɛnde yɛ nea wubetumi biara ma honhom kronkron mmoa wo na nya su a obi hia ansa na wɔapaw no panyin. Na sɛ wuhu sɛ worebɔ wo ho mmɔden nanso wɔrepaw afoforo gyaw wo a, dɛn na wobɛyɛ? Obi a ɔyɛ ne ho akumaa twɛn kosi sɛ ne nsa bɛka hokwan wɔ asafo no mu. Bere a ɔretwɛn nyinaa ɔde anigye som Yehowa, na ɔma n’ani sɔ dwumadi biara a ɛhyɛ ne nsa.\n17, 18. (a) Sɛ yɛfom na yɛpa kyɛw na yɛde afoforo mfomso kyɛ wɔn a, ɛboa yɛn dɛn? (b) Afotusɛm bɛn na ɛwɔ Mmebusɛm 6:1-5?\n17 Yɛne afoforo ntam. Nnipa pii wɔ hɔ a kyɛwpa yɛ wɔn yaw sɛ kuru. Nanso Onyankopɔn asomfo yɛ wɔn ho akumaa, enti wɔfom a, wogye tom pa kyɛw. Afoforo nso fom wɔn a, wɔde kyɛ wɔn. Ahomaso toto nnipa ntam na ɛpaapae wɔn mu, nanso yɛde mfomso kyɛ a, ɛde asomdwoe ba asafo no mu.\n18 Nneɛma foforo nso wɔ hɔ a ɛho behia sɛ ‘yɛbrɛ yɛn ho ase’ na yɛpa ho kyɛw. Ɛho nhwɛso bi ni: Yɛmfa no sɛ yɛne obi ayɛ nhyehyɛe nanso biribi nti yɛantumi anni so. Ebetumi aba sɛ ɛnyɛ wo nkutoo na womaa nhyehyɛe no sɛee; onipa no nso ka ho bi. Nanso Kristoni a ɔbrɛ ne ho ase begye atom sɛ wafom na wapa kyɛw.—Monkenkan Mmebusɛm 6:1-5.\nHokwan bɛn na wode bɛkyerɛ sɛ woyɛ wo ho akumaa?\n19. Dɛn nti na ɛsɛ sɛ yɛn ani sɔ afotu a Bible de ma sɛ yɛnyɛ yɛn ho akumaa no?\n19 Sɛ yɛhwɛ afotu a Bible de ma yɛn sɛ yɛnyɛ yɛn ho akumaa no a, ɛka yɛn koma paa! Ɛtɔ bere bi a ebetumi ayɛ den sɛ yɛbɛyɛ yɛn ho akumaa. Nanso sɛ yɛkae sɛ Yehowa sõ sen yɛn koraa na ɛtena yɛn adwenem sɛ Yehowa ankasa brɛ ne ho ase a, ɛbɛka yɛn ma yɛabrɛ yɛn ho ase. Yɛyɛ saa a, Yehowa bebu yɛn sɛ yɛsom bo. Enti momma yɛn mu biara nyɛ ne ho akumaa.\n^ nky. 5 Wɔasesa edin no bi.


2 Enti nea edi kan koraa no, mehyɛ wo nkuran sɛ momfa nkotɔsrɛ, mpaebɔ,+ srɛ a wɔsrɛ ma afoforo ne aseda nni mma nnipa ahorow nyinaa,+ 2 ahene+ ne wɔn a wɔwɔ dibea a ɛkorɔn nyinaa;+ ɛno bɛma yɛde asomdwoe ne kommyɛ abɔ yɛn bra wɔ onyamesom pa ne anidahɔ a edi mũ mu.+ 3 Eyi na eye na ɛfata+ wɔ yɛn Agyenkwa Nyankopɔn+ anim; 4 ɔno na ɔpɛ sɛ ogye+ nnipa ahorow nyinaa+ ma wobenya nokware+ no ho nimdeɛ+ a edi mũ. 5 Na Onyankopɔn koro+ na ɔwɔ hɔ, ne Onyankopɔn+ ne nnipa+ ntamgyinafo+ koro, onipa Kristo Yesu+ 6 a ɔde ne ho mae sɛ agyede a ɛfata maa nnipa nyinaa+—eyi na wobedi ho adanse wɔ ne bere mu. 7 Adanse+ yi nti na wɔpaw me sɛ ɔsɛnkafo ne ɔsomafo+—nokware na mereka,+ ɛnyɛ atoro—amanaman+ kyerɛkyerɛfo wɔ gyidi+ ne nokware ho. 8 Enti mepɛ sɛ mmarima kura mpaebɔ mu baabiara, na wɔma nsa+ a ɛho tew so a abufuw+ ne akyinnyegye+ mma mu. 9 Saa ara nso na mepɛ sɛ mmea de fɛre+ ne adwenemtew hyɛ ntade a ɛfata, ɛnyɛ mmɛsawɔw soronko ne sika anaa nhene anaa ntade a ne bo yɛ den kɛse+ mu, 10 na mmom nea ɛfata mmea a wɔkyerɛ sɛ wɔsom Onyankopɔn,+ denam nnwuma pa+ so. 11 Ɔbea nyɛ komm mfi ahobrɛase nyinaa mu nsua ade.+ 12 Memma ɔbea kwan sɛ ɔnkyerɛkyerɛ+ anaasɛ onni ɔbarima so tumi,+ na mmom sɛ ɔnyɛ komm. 13 Efisɛ Adam na wodii kan bɔɔ no ansa na wɔrebɔ Hawa.+ 14 Afei nso ɛnyɛ Adam na wɔdaadaa+ no, na mmom ɔbea no na wɔdaadaa+ no ma ɔtoo mmara.+ 15 Nanso sɛ ɔkɔ so tena gyidi ne ɔdɔ ne ahotew ne adwenemtew+ mu a, ɔnam abawo+ so benya ahobammɔ.